text:
Әл-Бәййинә сүрәһе
Әл-Бәййинәһ сүрәһе (ғәр. سورة البينة, Асыҡ күрһәтеү ) — Ҡөрьән Кәримдең 98-се сүрәһе. Мәҙинәлә иңгән сүрә, 8 аяттан тора.
Ғәрәпсәһе[үҙгәртергә | вики-тексты үҙгәртергә]
سورة «البينة» 98
بِسْمِ اللّهِ الرَّحْمنِ الرَّحِيمِ
1 لَمْ يَكُنِ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ مُنفَكِّينَ حَتَّى تَأْتِيَهُمُ الْبَيِّنَةُ
2 رَسُولٌ مِّنَ اللَّهِ يَتْلُو صُحُفًا مُّطَهَّرَةً
3 فِيهَا كُتُبٌ قَيِّمَةٌ
4 وَمَا تَفَرَّقَ الَّذِينَ أُوتُوا الْكِتَابَ إِلَّا مِن بَعْدِ مَا جَاءتْهُمُ الْبَيِّنَةُوَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاء وَيُقِيمُوا الصَّلَاةَ وَيُؤْتُوا الزَّكَاةَ
5وَذَلِكَ دِينُ الْقَيِّمَةِ إِنَّ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ فِي نَارِ جَهَنَّمَ خَالِدِينَ فِيهَا أُوْلَئِكَ
6هُمْ شَرُّ الْبَرِيَّةِ
7 إِنَّ الَّذِينَ آمَنُوا وَعَمِلُوا الصَّالِحَاتِ أُوْلَئِكَ هُمْ خَيْرُ الْبَرِيَّةِ جَزَاؤُهُمْ عِندَ رَبِّهِمْ جَنَّاتُ عَدْنٍ تَجْرِي مِن تَحْتِهَا الْأَنْهَارُ خَالِدِينَ فِيهَا أَبَدًا رَّضِيَ
8اللَّهُ عَنْهُمْ وَرَضُوا عَنْهُ ذَلِكَ لِمَنْ خَشِيَ رَبَّهُ
Транскрипцияһы[үҙгәртергә | вики-тексты үҙгәртергә]
1. Ләм йәкүни-лләҙиинә кәфәруу мин әһлил-китәәби үәл-мүшрикиинә мүңфәкиинә хәттәә тәьтийәһүмүл-бәййинәһ.
2. Расүүлүм минә-ллаһи йәтлүү сухүфәм-мүтаһһараһ
3. Фииһә күтүбүң ҡаййимәһ
4.Үә мәә тәфәрраҡа-лләҙинә үүтүл-китәәбә илләә мим-бәғди мәә джәә'әтһүмүл-бәййинәһ.
5. Үә мәә үмируу илләә лийәғбүдүү-ллаһа мухлисыииинә ләһү-ддинә хүнәфәә'ә үә йүҡиҡиимү-ссаләтә үә-йүьтүү-ззәкәәтә үә ҙәәликә диинүл-ҡаййимәһ.
6. Иннә-лләҙиинә кәфәруу мин әһлил-китәәби үәл-мүшрикиинә фиинәәри джәһәннәмә хаалидиинә фииһәә үүләә'икә һүм шәрруль-бәриййәһ.
7. Иннә-лләҙиинә әәмәнүү үә ғәмилүү-ссалихәәти үүләә'икә һүм хайруль-бәриййәһ.
8 Джәзәә'үһүм ғиңдә раббиһим джәннәәтү ғәдниң тәджрии миң тәхтиһәл-әнһәәру хаалидиинә фииһәә әбәдәр-радыийә-ллаһу ғәнһүм үә радуу ғәнһү ҙәәликә лимән хашиә раббәһ.
Мәғәнәһе[үҙгәртергә | вики-тексты үҙгәртергә]
Бисми-лләһи-ррәхмани-ррәхим!
1. Китап бирелгәндәрҙән һәм мөшриктәрҙән булған кафырҙар уларға асыҡ аят килгәнгә тиклем [аҙашыуҙан] айырылманылар,
2. сафланған китап төргәктәрен уҡыусы Аллаһтың рәсүле [килгәнгә тиклем].
3. Уларҙың эстәлеге — хаҡ яҙыуҙар.
4. Һәм китап бирелгән кешеләр тик уларға асыҡ аят килгәндән һуң ғына айырылдылар.
5. Уларға, хәнифтәр булып, Уның алдында дингә ихлас булып, Аллаһҡа ғына ғибәҙәт ҡылырға, һәм намаҙ уҡырға, һәм зәкәт түләргә бойоролдо. Ошо -- тоғро дин.
6. Иман килтермәгән китап эйәләре һәм мөшриктәр, ысынлап та, тамуҡ утында. Улар унда мәңге ҡалыр. Улар — мәхлүктәрҙең иң аламаһы.
7. Һәм, ысынлап та, иман килтергән һәм изге эштәр эшләгән кешеләр -- былар мәхлүктәрҙең иң яҡшылары.
8. Уларға Раббылары ҡаршыһындағы бүләк — аҫтында йылғалар ағып торған Ғәден баҡсалары, унда мәңге тороу өсөн. Аллаһ уларҙан ҡәнәғәт, һәм улар Унан ҡәнәғәт. Ошо — үҙ Раббыһынан ҡурҡҡандарға.
Һылтанмалар[үҙгәртергә | вики-тексты үҙгәртергә]
http://www.falaq.ru/quran/arab/98
Әҙәбиәт[үҙгәртергә | вики-тексты үҙгәртергә]
- Ҡөрьән Кәрим – башҡорт, татар, урыҫ телдәренә тәржемәләр.
- Ҡөрьән Кәрим (транскрипциялар) //мөх. Нурмөхәмәт Сөйәрғолов // - Стәрлетамаҡ, ҡала типографияһы, 2007,609 бит.
- Тәсһилүл бәйән (Ҡөрьән Кәримдең еңеләйтелгән аңлатмаһы), 1-4 томдар – Ҡазан, 2004


c: text/html

text:
Өфөлә Тәлғәт Тажетдин Ислам колледжы ҡарамағындағы балалар лагеры тәрбиәләнеүселәре менән осрашты
Бөгөн, 28 июндә, Өфөнөң Беренсе йәмиғ мәсетендә юғары мөфтөй, Рәсәй мосолмандары Үҙәк диниә назараты рәйесе Тәлғәт Тажетдин Мәрйәм Солтанова исемендәге Ислам колледжы ҡарамағындағы балалар лагеры тәрбиәләнеүселәре менән осрашты.
Ҡунаҡтарҙы янына ултыртып, мөфтөй уларға бәләкәй мосолмандар тормошоноң төрлө аспекттары тураһында аңлатты. Аллаһы Тәғәләгә һәм атай-әсәйгә ҡарата мөнәсәбәткә айырыуса иғтибар бирҙе. Аллаһы Тәғәләнең мәрхәмәте атай-әсәйгә булған мөнәсәбәт менән бәйле, тип аңлатты Тәлғәт Тажетдин.
— Атай-әсәйҙәрегеҙ һеҙҙән ҡәнәғәт булһа, Алла ла һеҙҙән ҡәнәғәт булыр, — тине ул.
Шулай уҡ юғары мөфтөй балаларға ислам динен бөтә илгә тарата башлаған ҡала – Болғарға сәйәхәт ҡылыуы хаҡында бәйән итте, «Аллаһы Тәғәләнән башҡа Алла юҡ» тигән ғәрәп телендәге яҙыуы булған Рәсәй мосолмандары Үҙәк диниә назаратының байрағын күрһәтте. Был һүҙҙәр – ожмах асҡысы, тик уларҙы ҡабатлап әйтеүҙән тыш, был һүҙҙәрҙе Хоҙайға ышаныу һәм изге эштәр менән нығытыу ҙа зарур, тип аңлатты Тәлғәт Тажетдин.
Хушлашҡанда мөфтөй балаларға календарҙар бүләк итте. Ҡәнәғәт ҡалған балалар йылы осрашыу һәм ҡыҙыҡлы һөйләшеү өсөн Тәлғәт Тажетдинға рәхмәт әйтте һәм дин талап иткәнсә атай-әсәйҙәренә иғтибарлы һәм ихтирамлы булырға һүҙ бирҙе.
Шуны ла әйтергә кәрәк, бынан алда Ислам колледжы ҡарамағындағы лагерь тәрбиәләнеүселәре Башҡортостан Республикаһы мосолмандарының Диниә назараты рәйесе Нурмөхәмәт Ниғмәтуллин менән дә осрашҡайны.

robotstxt: allowed

filter: keep


text:
Башҡортостан аграрийҙары баҫыуҙарҙың 70 процентында химик утау үткәрҙе
Башҡортостан аграрийҙары ауыл хужалығы культуралары сәсеүлектәрен тәрбиәләүгә төштө. Бөгөнгө көндә 828 мең гектарҙа химик утау үткәрелгән, был баҫыуҙарҙың 70 процентын тәшкил итә, тип хәбәр иттеләр БР Ауыл хужалығы министрлығының матбуғат хеҙмәтендә. Былтыр был датаға ҡарата сәсеүлектәрҙе тәрбиәләүҙе саҡ башлағайнылар.
Агротехник эштәрҙең был төрөн Архангел, Дүртөйлө, Ейәнсура, Ишембай, Ҡырмыҫҡалы, Күгәрсен, Мәләүез, Стәрлетамаҡ, Саҡмағош райондары тулыһынса тамамлаған. Баҡалы, Борай, Бөрйән, Краснокама, Нуриман, Шаран райондарында баҫыуҙарҙың һуңғы гектарҙары эшкәртелә.


text:
"Йәшлек" гәзите конкурс ойоштора
"Йәшлек" йәштәр гәзите VI Республика йәш журналистар фестивален үткәреү сиктәрендә Башҡортостан райондары һәм ҡалаларының башҡорт телендәге баҫмалары араһында Йәштәрҙең башланғыстарын яҡлау һәм үҫтереү йылын иң яҡшы яҡтыртыуға конкурс иғлан итә.
Конкурсҡа был гәзиттәр биттәрендә баҫылған материалдар ҡабул ителә. Фотоиллюстрациялар менән материалдарҙы 15 сентябргә тиклем eshlek@agidel.ru "Йәшлек" гәзите электрон адресына ебәрергә кәрәк. Белешмәләр өсөн телефон: 273-31-01.
Конкурсҡа йомғаҡ яһау һәм еңеүселәрҙе бүләкләү тантанаһы йәш журналистар фестивале барышында үткәреләсәк.


text:
Башҡортостандың Профсоюздар федерацияһы осрашыуҙар планлаштыра
Башҡортостан Республикаһы Профсоюздар федерацияһы рәйесе Әмирхан Сәмерханов етәкселегендә бер төркөм белгестәр Рәсәйҙең Тау-металлургия профсоюзы рескомы менән берлектәге пленумға әҙерлек сиктәрендә 16-19 февралдә Белорет һәм Учалы ҡалаларының хакимиәт башлыҡтары, профактивы, ветерандары һәм йәштәре менән осрашыуҙар үткәрәсәк.
Осрашыуҙар сиктәрендә хеҙмәт закондарын күҙәтеү, социаль партнерлыҡ һәм коллектив договорҙар төҙөү практикаһы мәсьәләләре буйынса консультациялар ойоштороласаҡ. Шулай уҡ профсоюз төҙөлөшө мәсьәләләре тикшереләсәк.
БР Профсоюздар Федерацияһы делегацияһы Башҡортостандың Көньяҡ Урал төбәгендәге «Белорет металлургия комбинаты», «Учалы тау-байыҡтырыу комбинаты» асыҡ акционерҙар йәмғиәттәре кеүек предприятиеларға барырға планлаштыра.
Бынан тыш, сәфәр программаһында Белорет һәм Учалы ҡалаларының йәштәр советтары, йәштәр менән эш буйынса профком комиссиялары ағзалары, йәштәр сәйәсәте буйынса комитет вәкилдәре ҡатнашлығында йәштәр сәйәсәтенең профсоюз концепцияһы мәсьәләләре буйынса түңәрәк өҫтәлдәр үткәреү ҡаралған.


text:
Фото:
Төньяҡ-көнбайыш райондарҙа экомобиль 2400-ҙән ашыу терегөмөшлө лампа йыйҙы
Фото:
Терегөмөшлө изделиелар ҡабул итеүсе Башҡортостандағы берҙән-бер күсмә пункт – экомобиль Ағиҙелдә, Яңауылда һәм Нефтекамала 2400-ҙән ашыу терегөмөшлө лампа һәм градусник йыйған.
«Башинформ» агентлығына «Тәбиғәт» дәүләт унитар предприятиеһы инженер-экологы Альбина Шәмсетдинованың хәбәр итеүенсә, рейд һөҙөмтәһендә экомобиль менән Башҡортостандың төньяҡ-көнбайыш райондары халҡынан ҡабул ителгән изделиеларҙың күбеһе – люминесцент лампалар. Уларҙы халыҡ 2280 дана тапшырған. Ҡалғандары – энергия һаҡлаусы лампалар һәм градусниктар.
Альбина Шәмсетдинова әйтеүенсә, терегөмөшлө изделиелар тапшырыуҙа Нефтекама халҡы әүҙемлек күрһәткән. Улар 1500-ҙын ашыу әйбер тапшырған.
Экомобиль менән йыйылған әйберҙәрҙең барыһы ла Стәрлетамаҡҡа махсус хәүефле ҡалдыҡтарҙы утилләштереү учаскаһына ебәрелгән. Хәтерегеҙгә төшөрәйек, төньяҡ-көнбайыш райондарға рейдҡа экомобиль 2012 йылда тәүге тапҡыр сыҡты. «Тәбиғәт» дәүләт унитар предприятиеһынан хәбәр итеүҙәренсә, 2011 йылда экомобиль республика буйынса 30-лаған рейд яһаған һәм халыҡтан ете меңдән ашыу люминесцент һәм энергия һаҡлаусы лампалар йыйып алған.


text:
Николай Красников – Ғ.Ҡадиров исемендәге Техник спорт төрҙәре үҙәгенең баш тренеры
Боҙҙа мотоуҙыш буйынса 14 тапҡыр донъя чемпионы Николай Красников 2011 йылда яҙҙың беренсе көнөндә Ғабдрахман Ҡадиров исемендәге Техник спорт төрҙәре үҙәгенең баш тренеры итеп тәғәйенләнде. Кисә ул Өфө боҙонда ошо сифатта беренсе тренировкаһын үткәрҙе. Ә бөгөн команданың беренсе уҙышсыһы ла, әйҙәүсе тренеры ла булған Красников менән «Башҡортостан» клубы командаһы Тольяттиға Суперлигала Рәсәй команда чемпионатының йомғаҡлау этаптарына юлланды.
— Красниковты баш тренер итеп тәғәйенләү ҡарарын сенсация тип иҫәпләргә кәрәкмәй, — тине Ғ.Ҡадиров исемендәге Техник спорт төрҙәре үҙәге директоры Риф Сәйетгәрәев. – Николайҙың юғары спорт белеме бар, һәм ул ике йыл элек үк спорт карьераһын тамамлағандан һуң беҙҙең клубта тренерлыҡ эшенә күсергә теләүен әйткәйне. Һәм тағы бер нисә миҙгел дауамында ярыштарҙа әүҙем ҡатнашасағын иҫәпкә алғанда ла, уның тренерлыҡ карьераһын башлауҙы һуҙмаҫҡа ҡарар ителде. Асылда, де-факто ул быйылғы миҙгелдә Дмитрий Колтаковты өйрәтә башланы ла инде, һәм һәләтле уҙышсының һөҙөмтәләре, уҙған йыл менән сағыштырғанда, ярайһы ныҡ үҫте. Колтаков Рәсәй Кубогын яуланы, юниорҙар араһында ил чемпионы булды.
Рәсәй чемпионатының Тольятти этаптарынан һуң «Башҡортостан» командаһы тулы составта сит илгә – Голландияға юлланасаҡ. Ассенда 12-13 мартта шәхси донъя чемпионатының өсөнсө финалы үтәсәк, унда Николай Красников менән Дмитрий Буланкин ҡатнашасаҡ, ә бер көн алдан традицион Ролоф Тайс Кубогы уйнатыласаҡ, Кубокта Дмитрий Колтаков сығыш яһай.


text:
Рөстәм Хәмитов Йәшелсә етештереүселәрҙең милли союзы президенты Сергей Королев менән осраштыФото: Башҡортостан Башлығының матбуғат хеҙмәте
Рөстәм Хәмитов Йәшелсә етештереүселәрҙең милли союзы президенты Сергей Королев менән осрашты
Рөстәм Хәмитов Йәшелсә етештереүселәрҙең милли союзы президенты Сергей Королев менән осраштыФото: Башҡортостан Башлығының матбуғат хеҙмәте
ӨФӨ, 2016 йыл, 1 февраль. /«Башинформ» мәғлүмәт агентлығы, Александр Смирнов/.
29 ғинуарҙа Республика йортонда Башҡортостан Башлығы Рөстәм Хәмитов Йәшелсә етештереүселәрҙең милли союзы президенты Сергей Королев менән осрашты. Осрашыу барышында республиканың теплица комплекстарын үҫтереү һәм етештерелгән продукцияның үҙҡиммәтен кәметеү мәсьәләләре тикшерелде.
– Беҙҙә ҙур хужалыҡ – «Алексеевка» совхозы, бәләкәйерәге лә – Шәфәғәт Хәбибрахманованың шәхси хужалығы бар. Уның майҙаны 400 гектар самаһы. Дөйөм алғанда, тәжрибәбеҙ, белемебеҙ етерлек, – тине Рөстәм Хәмитов. – Артабан да ошо йүнәлештә үҫешәсәкбеҙ. «Алексеевка» комплексын яңыртырға ниәтләйбеҙ. Яңы проекттар – Өфөнән алыҫ түгел «Башовощснаб» яуаплылығы сикләнгән йәмғиәте бар. Бер һүҙ менән әйткәндә, ойоштороу, инфраструктура, ресурстар йәһәтенән ярҙам буласаҡ.
Быға тиклем йәшелсәселек ауыл хужалығының иғтибар биреп еткермәгән тармаҡтарының береһе булды, был иһә сит илдән йәшелсә индереүҙең артыуына һәм теплица комплекстарының ике тапҡырға кәмеүенә килтерҙе, тип билдәләне Сергей Королев. Әлеге ваҡытта ил етәкселеге ярҙамында йәшелсәселеккә ярҙам күрһәтеүгә йүнәлтелгән ҡайһы бер башланғыстар, шул иҫәптән капиталь сығымдарҙы ҡаплау программаһы тормошҡа ашырыла.
Сергей Королев бөгөн Йәшелсә етештереүселәрҙең милли союзына ингән Республика йәшелсәселәр союзының теркәлеүе хаҡында ла хәбәр итте.
Йәшелсә етештереүселәрҙең милли союзы 2014 йылда ойошторолған. Ул асыҡ һәм ябыҡ тупраҡта йәшелсәселек менән шөғөлләнеүсе хужалыҡтарҙы, ошо тармаҡта инвестиция проекттарын ғәмәлгә ашырырға ниәтләгән әүҙем инвесторҙарҙы берләштерә. Берлектең маҡсаты – илдә йәшелсәселекте үҫтереүҙе тиҙләтеү, шулай уҡ бәшмәктәр һәм еләктәр үҫтереү өсөн иҡтисади һәм технологик шарттар булдырыу.


text:
Өфөлә ҡала электричкаһын 2016 йылда сафҡа индереү күҙаллана
ӨФӨ, 2015 йыл, 4 июнь. /«Башинформ» мәғлүмәт агентлығы, Розалиә Вәлиева/.
Өфөлә ҡала электричкаһын 2016 йылда сафҡа индереү күҙаллана. Был хаҡта республика биләмәһендә ҡала яны маршруттарында пассажирҙар ташыуҙы ойоштороу һәм «Ҡала электричкаһы» проекты буйынса инфраструктура объекттарының әҙерлеге мәсьәләләре буйынса эш осрашыуы барышында «Башҡортостан ҡала яны пассажирҙар компанияһы» асыҡ акционерҙар йәмғиәтенең генераль директоры Игорь Поляев хәбәр итте.
Осрашыуҙа республиканың Транспорт һәм юл хужалығы буйынса дәүләт комитеты рәйесе Ильяс Мөниров, Өфө мэры Ирек Ялалов, Башҡортостан Республикаһы Дәүләт Йыйылышы — Ҡоролтайҙың Торлаҡ сәйәсәте һәм инфраструктура үҫеше буйынса комитеты рәйесе Елена Родина һәм башҡа белгестәр ҡатнашты. Осрашыу ҡала электричкаһының аҙаҡҡы туҡталышында, Дим станцияһында башланды. Июндә бында төҙөкләндереү тамамлана, терминалдар һәм касса бүлмәләре әҙер. Спорт станцияһында ла шундай уҡ ремонт эштәре башҡарылған.
Димдән Шаҡшаға тиклем бөтәһе 11 станция. Димдән Өфөгә тиклем юл хаҡы – 18, Шаҡшаға ҡәҙәр 37 һум булыр тип күҙаллана. Игорь Поляев билдәләүенсә, билет һатыуҙан килгән килем сығымды ҡапламаясаҡ, шуға күрә компания дәүләт субсидияһына иҫәп тота.
Ҡала электричкаһы йөрөй башлау менән өфөләрҙең күбеһе ҡала сиктәрендә автомобилдәренән баш тартасаҡ, тип иҫәпләй чиновниктар. Шуны билдәләү мөһим: электричканың маршруты буйынса транспорт үҙәктәрендә махсус парковкалар буласаҡ. Пассажир автомобилен шунда ҡалдырып, йәмәғәт транспортында юлын дауам итә ала.
Ҡала эсендә халыҡты транспорт менән тәьмин итеү һәм пассажирҙарҙы хеҙмәтләндереүҙең сифатын яҡшыртыу маҡсатында 2013 йылда Дим — Өфө — Шаҡша участкаһында «Ҡала электричкаһы» проекты ғәмәлгә ашырыла башланы. Проектҡа инвесторҙар йәлеп ителә.
2014 йыл аҙағындағы мәғлүмәттәр буйынса, «Ҡала электричкаһы» проектына 316 миллион һум һалынған: Өфө хакимиәте — 240 миллион, Куйбышев тимер юл идаралығы 76 миллион һум аҡса бүлгән.


text:
Туймазы республика балалар халыҡ хореография фестивален ҡабул итергә әҙерләнә
24 — 26 мартта Туймазыла III «Дуҫлыҡ хороводы» асыҡ республика балалар халыҡ хореография фестивале үтәсәк. Ул балалар халыҡ хореографияһын пропагандалау һәм артабан үҫтереү, үҫеп килеүсе быуынды эстетик йәһәттән тәрбиәләүҙә уның ролен көсәйтеү, халыҡ бейеүе үҫешенең перспективаларын билдәләү маҡсатында ойошторола. Фестивалде ойоштороусылар булып БР Мәҙәниәт министрлығы, республика халыҡ ижады үҙәге һәм Туймазы районы муниципаль район хакимиәте сығыш яһай.
Конкурс ике йәш категорияһы буйынса үткәрелә: 9 йәштән 12 йәшкә тиклем һәм 12-нән 16 йәшкә тиклем. Еңеүселәрҙе Гран-при, лауреат һәм дипломанттар исемдәре көтә.
Сығыш яһауҙан бушаған арала балаларҙың «Һаумы, яңы дуҫ» дискотекаһында күңел асырға, Туймазы дәүләт татар драма театрында спектакль ҡарарға, Туймазы ҡалаһында күргәҙмә экскурсияла йөрөргә мөмкинселеге буласаҡ, ә коллектив етәкселәре өсөн ижади лаборатория ойошторола. Район хакимиәтенең мәҙәниәт бүлеге мәғлүмәте буйынса, Башҡортостан ҡалалары һәм райондарының ижади коллективтарынан тыш, күрше өлкәләрҙекеләр ҙә фестивалдә ҡатнашырға теләк белдергән. Хужалар байрамдың уңышлы үтеүе өсөн барыһын да эшләй.


text:
Фото:
Башҡортостандың смарт-белем биреүе алға ҙур аҙым яһауҙы талап итә — Башҡортостан Президенты
Фото:
Төбәктә электрон белем биреүгә был йүнәлеш өҫтөндә әүҙем һәм һөҙөмтәле эш башҡарырлыҡ координациялау органы кәрәк. Бындай ҡарар шаршамбы көндө, 14 майҙа, уҙған БР Президенты ҡарамағындағы Электрон белем биреүҙе үҫтереү буйынса Совет ултырышы барышында ҡабул ителде. Рөстәм Хәмитовтың әйтеүе буйынса, Башҡортостанда смарт-белем биреү бик тарҡау һәм был хәрәкәтте әүҙемләштәреү буйынса эшмәкәрлек түбән кимәлдә тора.
— Республикала был эште көйләүгә һәм үҫтереүгә кемдең тотоноуын яҡын ваҡыт эсендә хәл итәсәкмен. Йә ул йәмәғәт ойошмаһы, йә бюджет учреждениеһы йәки акционерҙар йәмғиәте буласаҡ. Был йүнәлештә алға ҙур аҙым яһау һәм бөтә вуздарҙың, мәктәптәрҙең һәм хөкүмәттең әүҙем эшмәкәрлеге талап ителә, — тип белдерҙе Башҡортостан башлығы.
Былтыр декабрҙә уҙған советтың һуңғы ултырышынан алып БР Фәндәр академияһы базаһында Электрон белем биреү ассоциацияһы ойошторолдо. Уның составына Башҡортостандың билдәле 11 юғары уҡыу йорто инде. Президент билдәләүенсә, Ассоциацияның эшмәкәрлеге формаль берләшеү менән генә сикләнергә тейеш түгел.
— Ассоциацияның мәктәптәр, уҡытыусылар, һөнәри училищелар һәм колледждар менән тулы эш итеү системаһы юҡ, — тип өҫтәне төбәк башлығы.
Совет ултырышында республикала берҙәм электрон ресурс үҙәге булдырыу һәм шулай уҡ педагогтарҙы яңы белем биреү йүнәлешенә һәм заманса уҡытыу технологияларына өйрәтеү кәрәклеге билдәләнде.
Электрон белем биреү ассоциацияһы базаһында электрон китапхана булдырыла, шулай уҡ белем биреү учреждениелары хеҙмәткәрҙәренең квалификацияларын күтәреү буйынса модуль курсы ойошторолған, тип хәбәр итте БР Фәндәр академияһы президенты Рәмил Бәхтизин.
Төбәктең ҡайһы бер юғары уҡыу йорттарында – Өфө дәүләт авиация техник университетында, Башҡорт дәүләт педагогия университетында, Өфө дәүләт нефть техник университетында, Көнсығыш иҡтисади-хоҡуҡи гуманитар академияһында – төрлө-төрлө белем биреүсе смарт-программалар тәҡдим иткән бөр төркөм программалар әҙерләнгән. Көнсығыш иҡтисади-хоҡуҡи гуманитар академияһында уникаль белем биреү йорто эшләй – Заманса белем биреү технологиялары институты.
Башҡорт педагогия университеты базаһында шулай уҡ дүрт электрон проект эшләп килә, улар иҫәбендә «Һәләтле балалар» программаһы, «Асыҡ мәктәп» проекты, мәғлүмәти уҡытыу программаһы.
Башҡа вуздарҙа, мәктәптәрҙә, белем биреү йорттарында шулай уҡ электрон белем биреү өлкәһендә ниндәйҙер булһа программалар бар. Әммә, М.А.Шолохов исемендәге Мәскәү дәүләт гуманитар университетының ғилми-белем биреү үҙәге директоры Марина Вайндорф-Сысоева билдәләүенсә, былар барыһы ла шул тиклем тарҡау һәм берҙәмлектә эшләмәй, хатта белем биреү йорттары үҙҙәре бер-береһенең электрон процестары тураһында белмәй. Шулай уҡ, уның әйтеүенсә, уҡытыусыларҙың электрон белем биреү практикаһын ҡулланмау факттары бар.
— Электрон белем биреү – ул моданы хөрмәт итеү түгел, ә заман талабы, — тип һыҙыҡ өҫтөнә алды БР Хөкүмәте Премьер-министры урынбаҫары Лилиә Ғүмәрова.
Башҡортостан Президенты Рөстәм Хәмитов, республикала смарт-белем биреү инфраструктураһын үҫтереү өсөн аҡса бүленәсәк, әммә белем биреү процесының яңы йүнәлешен үҫтереү өлкәһендә әүҙем эшмәкәрлек кәрәк, тип билдәләне.
БР Президенты ҡарамағындағы Электрон белем биреүҙе үҫтереү буйынса Советтың киләһе ултырышы көҙөн Өфө мәктәптәренең береһендә үтәсәк.


text:
Фото:
«Ҡандракүл» тәбиғәт паркында 3000 ҡарағай ултыртылды
Фото:
Башҡортостанда 22 апрелдә старт алған «Парктар маршы-2012» республика акцияһы сиктәрендә «Ҡандракүл» тәбиғәт паркы биләмәһендә өс мең ҡарағай ултыртылған. Йәш үҫентеләр дөйөм алғанда бер гектар майҙанды биләй, тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова.
Йәш ағастар ултыртыу акцияһында парк дирекцияһының 20 хеҙмәткәре ҡатнашҡан.
Министрлыҡтың матбуғат хеҙмәтендә билдәләүҙәренсә, тәбиғәт паркында йәшелләндереү эштәре үткәреүгә йыл һайын етди иғтибар бирелә. Былтыр, мәҫәлән, бында күк шыршылар ултыртылған. Улар барыһы ла ерегеп киткән һәм әле парк биләмәһен биҙәй.
«Парктар маршы-2012» акцияһы сиктәрендә парк дирекцияһы планында урман массивтарын, һаҡланған һыу зоналарын һәм яр буйҙарын таҙартыу буйынса төрлө акциялар үткәреү ҙә ҡаралған.
Белешмә өсөн: «Ҡандракүл» тәбиғәт паркы Туймазы районында урынлашҡан. Уның дөйөм майҙаны яҡынса биш мең гектарға тиң.


text:
Рөстәм Хәмитов граждандарҙы ҡабул иттеФото: Олег Яровиков
Рөстәм Хәмитов граждандарҙы ҡабул итте
Рөстәм Хәмитов граждандарҙы ҡабул иттеФото: Олег Яровиков
ӨФӨ, 2015 йыл, 8 июнь. /«Башинформ» мәғлүмәт агентлығы, Илья Спиридонов/.
5 июндә Өфөлә республика Башлығы Рөстәм Хәмитов Рәсәй Президентының Башҡортостандағы ҡабул итеү бинаһында граждандарҙы ҡабул итте. Ике сәғәтлек аралашыу барышында республика етәксеһенә бер нисә ҡала һәм район халҡы мөрәжәғәт итте. Ҡабул итеү йомғаҡтары буйынса министрлыҡтарға һәм ведомстволарға тейешле йөкләмәләр бирелде.
Өфөлә йәшәүсе һуғыш инвалиды, республика Хеҙмәт һәм халыҡты социаль яҡлау министрлығының ҡаршылыҡһыҙ мөхит булдырыу мәсьәләләре буйынса йәмәғәт ярҙамсыһы Александр Никишкин Башҡортостан Башлығына сәләмәтлек мөмкинлектәре сикләнгән кешеләр ҡала юлдарында ҡаршылыҡһыҙ хәрәкәт итһен өсөн шарттар тыуҙырыуға бәйле хәл хаҡында һөйләне. Уның һүҙҙәренсә, Өфөлә инвалидтар йөрөй алырлыҡ объекттар күбәйә. Шуға ҡарамаҫтан, тротуарҙан йөрөй торған юлға төшөү урыны юҡ, унда бейек бордюрҙар ҡуйылған. Шуға бәйле Александр Никишкин юлдар, тротуарҙар, йәйәүлеләр үткәүелен төҙөгәндә һәм ремонтлағанда коляскала йөрөүсе инвалидтар, шулай уҡ балалар коляскалары һәм велосипедсылар төшә алырлыҡ урындарҙы күҙ уңында тотоуҙарын үтенде.
Төбәк етәксеһе билдәләүенсә, өс-дүрт йыл элек властар ошо мәсьәлә менән шөғөлләнә башланы, һөҙөмтәләр ҙә бар. Мәҫәлән, 2012-2014 йылдарҙа Өфөлә 800 тротуар участкаһында инвалид коляскаһы өсөн төшөү урыны эшләнгән, 2 250 бордюр түбәнәйтелгән. Әммә йыш ҡына муниципаль властар һәм подрядсылар быға иғтибар итмәй.
– Проектлаусылар һәм юлсылар үҙҙәрен коляскала юлды аша сығыусы йәки балалы ҡатын-ҡыҙҙар урынына ҡуя алмай. Шуға күрә ошо эште башҡарыусыларҙы даими күҙәтергә кәрәк, – тине Рөстәм Хәмитов.
Республика Башлығы Башҡортостан Хөкүмәтенең профилле вице-премьерҙарына һәм Өфө хакимиәте башлығы Ирек Ялаловҡа халыҡтың аҙ хәрәкәтсән төркөмдәре өсөн ҡаршылыҡһыҙ мөхитте тәьмин итеү буйынса хәлде яҡшыртырға, шулай уҡ Александр Никишкиндан проблемалы урындар тураһында хәбәр итеүен һораны.
Граждандарҙы ҡабул итеү барышында Уҡыусылар һәм абитуриенттар өсөн репетиторлыҡ ярҙамы үҙәген булдырыу, Өфөлә кордодром төҙөү, Дәүләкән ҡалаһында һыу тәьминәте системаһын яңыртыу, шулай уҡ Өфө районының Булгаков ауылында һыу менән тәьмин итеүгә бәйле мәсьәләләр тикшерелде.


text:
3 март Өфөлә маймыл битлегендәге кешеләр йөрөйәсәк
3 март – тынлыҡ көнөндә Ғәҙел һайлауҙар өсөн хәрәкәте Өфө циркы алдында тағы бер акция вәғәҙәләй.
Ғәҙел һайлау өсөн хәрәкәте бөгөн Өфөлә бойондороҡһоҙ күҙәтеүселәр өсөн дәрестәр үткәрә. Өфө участкаларында эшләйәсәк 418 күҙәтеүсегә юристар тауыш биреүҙәр барышын нисек күҙәтергә өйрәтә. Уларҙы башлыса башҡала шураһына һайлау һөҙөмтәләре ҡыҙыҡһындыра. Тауыш биреү һөҙөмтәләрен улар электрон система аша еткереп барасаҡ. Үҙенә күрә Үҙәк һайлау комиссияһына альтернатива булып тора.
Ғәҙел һайлауҙар өсөн хәрәкәте Өфөлә 16 февралдә барлыҡҡа килде. Улар бер-нисә акция ла уҙғарып өлгөрҙө. Мәҫәлән, Фальсификация тигән ҡарасҡыны яндырҙылар, һауаға 418 аҡ шар осорҙо. Өфөлә тап 418 һайлау участкаһы бар. Ә Аҡ шар – ул ғәҙеллек билдәһе тип аңлатты акцияны ойоштороусыларҙың береһе Эдвард Мурзин.
3 март – тынлыҡ көнөндә Ғәҙел һайлауҙар өсөн хәрәкәте Өфө циркы алдында тағы бер акция вәғәҙәләй. Маймыл битлегендәге кешеләр ҡулдарына лозунгылар тотоп йөрөйәсәк. Лозунгыларға “2x2 = 5”, “ЦИК, һынарға өйрән” һәм “ЦИК – ЦиРК” тигән яҙыуҙар яҙылған буласаҡ. Шулай уҡ хәрәкәт активистары Өфө циркына Владимир Чуровтың “барлыҡ халыҡтар һәм дәүерҙәрҙең бөйөк фокуснигы” тигән исем биреү өсөн ҡултамғалар йыясаҡ.
4 март
4 марттағы һайлауҙарға килгәндә, Башҡортостанға йәшәгән урындан ситтә тауыш биреү өсөн 70 мең теркәү таныҡлығы биргәйнеләр. Республика үҙәк һайлау комиссияһынан хбәр итеүҙәренсә, уларҙың 50 меңгә яҡыны таратылған.
Башҡортостанға йәмғеһе 3 миллион 67 мең 700 ғәҙәти һәм комплекслы эшкәртеү ҡоролмалары өсөн 153 мең бюллетень алынған. Уларҙың 2 миллион 363 мең 200-өндә тик урыҫса, 412 мең 400-өндә урысса һәм башҡортса һәм 292 мең 100-өндә урыҫ һәм татар телдәрендә яҙылған. Быларҙан тыш комплекслы эшкәртеү ҡоролмалары өсөн 153 мең бюллетень алынған. 178 участкала КОИБ1-тар буласаҡ.
Мәғлүм булыуынса, 4 марттағы президент һайлауҙарында ил буйынса барлыҡ һайлау участкаларына икешәр веб-камераһы булған видеоҡулайламалар урынлаштырыла. Башҡортостандағы һайлау участкаларын веб-камералар менән йыһазландырыу тамамланды. Дөйөм алағанда Башҡортостанда 3 мең 509 участка бар, уларҙың 3 мең 468-енә веб-камера ҡуйылған. Ҡалған 124 һайлау участкаһына заманса ҡорамал техник сәбәптәр арҡаһында барып етә алмай. Мәсьәләне спутник бәйләнеше аша хәл итәсәктәр. Дауахана, тәфтиш изоляторҙарындағы участкаларҙа, ә уларҙың һаны Башҡортостанда 41, веб-камералар булмаясаҡ. Республика үҙәк һайлау комиссияһы рәйесе Хәйҙәр Вәлиев ялыуҙарҙың күптәре нигеҙһеҙ тине. Тағы ла шуныһы – президент һайлауҙары буйынса ялыуҙар аҙ, күберәк – Өфө ҡала шураһына депутатар һайлауға бәйле ялыуҙар тине Хәйҙәр Вәлиев.
1КОИБ – Комплекс обработки избирательных бюллетеней


text:
Башҡортостан Рәсәй туроператорҙары ассоциацияһы менән хеҙмәттәшлек итәсәк
Туризм өлкәһенән килгән килем бөтөн донъяла IT-технологияларҙан һуң икенсе урында тора. Планетаның һәр һигеҙенсе кешеһе туризм тармағында эшләй. Уҙған йылда Башҡортостанда 1,9 миллиард һумға юлламалар һатылған, һәм ошо сумманан ни бары 400 миллион һумы ғына республика һәм Рәсәй буйынса турҙарға тура килгән. Шундай мәғлүмәт бирҙе «Башинформ» агентлығында Башҡортостан Республикаһының «Интурмаркет-2011» VI халыҡ-ара туристик күргәҙмәлә ҡатнашыуы йомғаҡтарына арналған матбуғат конференцияһында БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев.
Башҡортостандың был оло туристик күргәҙмәлә уңышлы ҡатнашыуын ул төбәктә заманса туриндустрия булдырыуға беренсе аҙым тип атаны. Уның фекеренсә, республиканың таныулыға әйләнеүе, уның турала мөмкин тиклем күберәк мәғлүмәт бирелеүе һәм кешеләрҙең туристик мөмкинселектәребеҙҙән файҙаланырға тырышыуы мөһим.
Руслан Кинйәкәев һүҙҙәренсә, Өфөлә 5-7 апрелдә үтәсәк «Туризм. Спорт. Ял. Рәсәй шифаханалары» күргәҙмәһендә ҡатнашыу икенсе аҙым буласаҡ. Был туристик маршруттар, спорт инвентары, ял итеү һәм күңел асыу өсөн тауарҙар һәм хеҙмәттәрҙең махсус күргәҙмәһе, санатор-курорт юлламалары йәрминкәһе. Унда бихисап Рәсәй туроператорҙарының, шул иҫәптән Рәсәй туроператорҙары аасоциацияһына ингәндәрҙең дә ҡатнашыуы көтөлә. Экспофорум сиктәрендә БР Эшҡыуарлыҡ һәм туризм буйынса дәүләт комитеты, Рәсәй туроператорҙары ассоциацияһы һәм Башҡортостандың Туриндустрия союзы араһында өс яҡлы килешеүгә ҡул ҡуйыу планлаштырыла. Ассоциация сайтында Башҡортостандың туристик ресурстары хаҡында мәғлүмәт урынлаштырыу килешеүҙәге пункттарҙың береһе буласаҡ.
— Был үҙе үк ҙур ҡаҙаныш, — тип иҫәпләй Руслан Кинйәкәев.


text:
Башҡортостан коммунистары 7 майҙа Партия матбуғаты көнөн билдәләй
7 майҙа КПРФ-тың Башҡортостан төбәк бүлексәһе Өфөлә, Салауат Юлаев исемендәге майҙанда Партия матбуғаты көнөн үткәрә.
Партия матбуғаты көнө сиктәрендә «Правда» гәзитенең — 100, «Коммунист Башкортостана» гәзитенең 5 йыллығына арналған митинг, художестволы үҙешмәкәрлек концерты үтәсәк, балалар өсөн уйындар, шахмат турниры ойоштороласаҡ. Сара программаһында тынлы оркестр оҙатыуында бейеүҙәр һәм дискотека ла ҡаралған.
Акция үткәреү урыны – Салауат Юлаев майҙаны («Телеүҙәк» транспорт туҡталышы). Үткәреү ваҡыты — 17-нән — 20 сәғәткә тиклем.


text:
Описание презентации по отдельным слайдам:
Рашит Янгиров
Нажип Хафизов
Ильшат Юмагулов
Хусаин Кудашев
Арслан Мубаряков
Рим Сыртланов
Гулли Мубарякова
Вали Галимов
Тансулпан Буракаева
Руслан Юлтаев
Ляйсан Мазитова
Айнур Аскаров
Айсыгузк Юмагулов
Анвар Нурмухаметов
Рим Шарафутдинов
Амир Абдразаков
Благодарю за внимание
Башҡортостандағы кино китабының авторы – Радмир менән Рәшит Янгировтар. Улар республикала кино сәнғәтенең таралыуын, уның халыҡ өсөн танһыҡ булыуын, күңел асыу һәм тәрбиә, белем арттырыу сараһы булыуын тасуирлай.
Ә икенсе автор Марсель Ҡотлоғәләмовтың “Тылсымлы нур” китабы Башҡортостан киностудияһының тарихына һәм эшмәкәрлегенә байҡау яһай.
Әммә Башҡортостан тамашасыһына үтә таныш, яҡын, башҡорт теленә тәржемә ителгән нәфис һәм документаль фильмдар хаҡында ике китапта ла бер генә лә һүҙ юҡ.
Тап улар 50йылға яҡын иң төпкөл ауылдарҙа ла ҡәҙерле ҡунаҡ булған. Совет осоронда йылына 15-20 фильм башҡорт теленә ауҙарылып экранға сыға.
Оставьте свой комментарий:
Комментарии:↓ Показать еще коментарии ↓


text:
Рөстәм Хәмитов «Русский репортер» журналы вәкилдәре менән осраштыФото: Олег Яровиков
Рөстәм Хәмитов «Русский репортер» журналы вәкилдәре менән осрашты
Рөстәм Хәмитов «Русский репортер» журналы вәкилдәре менән осраштыФото: Олег Яровиков
5 апрелдә Башҡортостан Президенты Рөстәм Хәмитов «Эксперт» медиа-холдингының аҙна һайын сығыусы «Русский репортер» журналының баш мөхәррире урынбаҫары Владимир Шпаков һәм баҫманың фән бүлеге мөхәррире Григорий Тарасевич менән осрашты, тип хәбәр иттеләр төбәк башлығының матбуғат хеҙмәтенән. Һүҙ «Өфө-24» проекты барышы һәм артабан хеҙмәттәшлек итеү мөмкенлектәре тураһында барҙы.
Республика етәксеһе төбәкте үҫтереү мөмкинлектәрен нисек күреүе хаҡында һөйләне. «Өфө-24» проектында ҡатнашыусыларға Рөстәм Хәмитов «халыҡ именлегенә уңышлы һәм ғәҙел эшләүҙәрен» теләне.
«Өфө-24» проекты – ҡала тормошонан бер көн 5 апрелдә үтте. Унда Рәсәйҙең байтаҡ төбәктәренән ике йөҙҙән ашыу журналист ҡатнашты. Тәүлек дауамында улар «Русский репортер» журналы сайтында Өфөнөң һәм республиканың 300 нөктәһенән тоталь журналистика жанрында тапшырыуҙар алып барҙы.


text:
Фото:
Тантаналы маршҡа әҙер
Фото:
Екатеринбургта Бөйөк Еңеүҙең 65 йыллығына арналған хәрби парадта ҡатнашасаҡ техниканың механизацияланған колоннаһы парад расчетының тәүге күнекмәһе үтте, тип хәбәр итә Волга буйы – Урал хәрби округының мәғлүмәт менән тәьмин итеү төркөмө.
Күнекмәлә 96 хәрби машина, шулар араһында Т-72 танкылары, пехотаның хәрби машиналары, «Акация» һәм «МСТА-С» үҙйөрөшлө артиллерия ҡулайламалары, «Град» һәм «Ураган» залп менән атыусы реактив системалар, «С-300», «Стрела-10», «Оса» зенит-ракета комплекстары ҡатнашҡан.
Т-34 танкыһы, данлыҡлы “Катюша” — БМ-13 һәм легендар «полуторка» — ГАЗ-АА колоннала абруйлы урын алған. Хәрби парадта улар беренсе киләсәк. Шул уҡ мәлдә тамашасы Бөйөк Ватан һуғышы йылдары техникаһын тәүге тапҡыр күрәсәк – бығаса уларҙың береһе лә парадта ҡатнашмаған.
Механизацияланған коллона парадын үткәреү барышында колоннала хәрәкәт итеүҙе көйләү, дистанция, аралыҡты һаҡлау һәм тиҙлек кеүек элементтар тикшерелгән.


text:
Республикала «500 ферма» программаһы буйынса субсидия бирелә башланы
Республикала «Һөт малсылығын үҫтереү һәм һөт етештереүҙе арттырыу. 2012-2016 йылдарға Башҡортостан Республикаһында 500 һөт-тауар фермаһын комплекслы яңыртыу» республика маҡсатлы программаһында ҡатнашыусыларға субсидия бүленә башланы.
Тәүгеләрҙән булып дәүләт ярҙамын Илеш районы хужалыҡтарының береһе алды. Һауыу ҡоролмаһын һатып алыуға фермерҙарға ике миллион һумдан ашыу аҡса бүленде.
БР Ауыл хужалығы министрлығының матбуғат хеҙмәтенән хәбәр итеүҙәренсә, әлегә 39 райондан 81 ауыл хужалығы предприятиеһы программала ҡатнашыу өсөн документтар тапшырған.
БР Ауыл хужалығы министрлығы менән раҫланған тәртипкә ярашлы, республика бюджетынан алынған средстволарҙы аграрийҙар орлоҡ, мал аҙығы, ауыл хужалығы техникаһы, тоҡомло йәш мал һатып алыуға, төҙөлөш-монтажлау эштәре өсөн түләүгә тотона ала.
Хужалыҡтар төрлө механизмдар ярҙамында финанслана, бында шәхси средстволар, банк кредиттары, заем аҡсалары ла инә. Республиканың бәләкәй эшҡыуарлыҡты үҫтереү һәм уға ярҙам итеү фонды аша ла ярҙам программаһы эшләй.
Шулай уҡ «Башагропродукт» дәүләт унитар предприятиеһы аша ярҙам күрһәтелә. Предприятие займдар бирә һәм игендең залог фонды аша аҡса бүлә.
Әлеге ваҡытта 60 фермала төҙөлөш-монтажлау эштәре үткәрелә. Уларҙа яңы силос-сенаж ҡоролмалары төҙөлә, тоҡомло мал, шулай уҡ төрлө техника һәм ҡорамалдар һатып алына.


text:
Башҡортостанда президент шыршыһы 22 декабрҙә үтәсәк
ӨФӨ, 2014 йыл, 28 октябрь. /«Башинформ» мәғлүмәт агентлығы, Сергей Захаров/.
Рөстәм Хәмитов «Башҡортостан Республикаһында Яңы 2015 йылды байрам итеү тураһында»ғы указға ҡул ҡуйҙы. Яңы йыл сараларын әҙерләү һәм үткәреү буйынса ойоштороу комитетын БР Хөкүмәте вице-премьеры Салауат Сәғитов етәкләне.
Документҡа ярашлы президент шыршыһы 22 декабрҙә үтәсәк. Уға ғәҙәттәгесә уҡыу алдынғылары, олимпиада һәм спорт ярыштары еңеүселәре, төрлө фестиваль лауреаттары, хеҙмәт бурысын үтәгәндә һәләк булған хәрби хеҙмәткәрҙәрҙең һәм эске эштәр органдары хеҙмәткәрҙәренең балалары, республика төбәктәренән күп балалы һәм әҙ тәьмин ителгән ғаиләләрҙән балалар саҡырыла. Улар өсөн «Салют» шифаханаһында өс көнлөк ял ойоштороласаҡ. Президент шыршыһында ҡатнашыусыларҙың барыһына ла яңы йыл бүләктәре тапшырыласаҡ. Уларҙы шулай уҡ биш һәм унан күберәк балалы ғаиләләрҙән булған балалар аласаҡ.
Район һәм ҡала хакимиәттәренә профсоюз һәм башҡа йәмәғәт берләшмәләре менән берлектә үҙҙәренең территорияларында театрлаштырылған байрам тамашалары, карнавалдар һәм башҡа яңы йыл саралары уҙғарырға ҡушылған.


text:
Ноябрҙә Башҡортостан халҡын дүрт көнлөк каникулдар көтә
4-7 ноябрь Башҡортостанда ял көндәре тип иғлан ителде. Республиканың Хеҙмәт һәм халыҡты социаль яҡлау министрлығынан асыҡлауҙарынса, 4 ноябрь – Халыҡтар берҙәмлеге көнө — ял көнө булып тора.
Ул йомаға тура килгәнлектән, кесе йома – 3 ноябрҙә эш көнө бер сәғәткә ҡыҫҡартыла.
Бынан тыш, Ҡорбан ғәйете байрамы йәкшәмбе – 6 ноябргә тура килә.
Рәсәй хеҙмәт ҡануниәтенә ярашлы, ял һәм эшләмәгән байрам көндәре тура килгәндә ял көнө байрамдан һуңғы эш көнөнә күсерелә.
Шулай итеп, биш көнлөк эш аҙнаһында Башҡортостанда 4, 5, 6 һәм 7 ноябрь ял көндәре булып тора.


text:
Һәр саҡ алдынғылар рәтендә
Мәктәпте тамамлағандан һуң Наил Хәйбуллин Таштимерҙәге һөнәрселек училищеһында уҡып, тракторсы-машинист танытмаһы ала һәм ошо осорҙан өс тиҫтә йыл инде һайлаған һөнәренә тоғро ҡалып килә. Йылдың-йылы ер һөрөү, иген сәсеү, мал аҙығы әҙерләү кеүек эштәрҙә әүҙем… Артабан уҡырға…
Аныҡ эштәр башҡарыласаҡ
Был аҙнаға йүнәлеш биреүсе кәңәшмә ауыл биләмәләре башлыҡтары алдына бихисап бурыстар ҡуйҙы. Эшлекле һөйләшеүҙе район башлығы Р. Һ. Сыңғыҙов алып барҙы. Көн ҡаҙағына сығарылған тәүге мәсьәлә — ер бүлеү. Милеккә идара итеү комитеты рәйесе А.… Артабан уҡырға…
Музейҙа — «Энштейн лабораторияһы»
Район тыуған яҡты өйрәнеү музейына «Энштейн лабораторияһы» исеме аҫтында Омск ҡалаһынан үҙенсәлекле күргәҙмә килде. Ул беҙҙә 19 февралгә тиклем эшләйәсәк. Фән донъяһына мауыҡтырғыс сәйәхәткә әйҙәүсе «Энштейн лабораторияһы» интерактив майҙаны айырыуса мәктәп уҡыусылары өсөн әһәмиәтле.… Артабан уҡырға…
Маҡсатына ҡыйыу юл яра
Ҡыйынлыҡтар алдында ҡурҡып ҡалмаған, киреһенсә алдына ҙур маҡсаттар ҡуйып, уларға табан ҡыйыу юл ярғандар һоҡланыу уята. Шундай ныҡыш, еңелеү белмәҫ егеттәрҙең береһе ул Зөлфир Зәйнуллин. Рысҡужа ауылында йәшәүсе Земфира Ишбулды ҡыҙы менән Даян Марс улының… Артабан уҡырға…
Депутаттар иғтибарына!
23 ғинуарҙа район хакимиәтенең ултырыштар залында район Советының сираттағы бишенсе ултырышы үтә. Көн тәртибенә түбәндәге мәсьәләләр сығарыла: 1. Муниципаль район Советы рәйесенең үҙенең һәм муниципаль район Советының 2016 йылдағы эшмәкәрлеге тураһындағы отчеты. 2. Башҡортостан Республикаһы… Артабан уҡырға…
Тармаҡ ышаныслы ҡулдарҙа
Райондың ауыл хужалығы предприятиеларында мал ҡышлатыуҙың ҡыҙыу осоро. «Агро» яуаплылығы сикләнгән йәмғиәтенең Ҡырҙас һөтсөлөк фермаһы коллективы быны яҡшы аңлап эш итә. Бында тәжрибәле малсылар тупланған, улар һөт һауыуҙа һәм артым алыуҙа яҡшы күрһәткестәргә өлгәшә. Миҙхәт… Артабан уҡырға…
Малайҙарҙай әле лә йәш күңел…
— Алтмыш-етмеште артмаҡлаһаҡ та, күңелдәребеҙҙә ғүмер буйы малайҙар булып ҡалабыҙ, — ти Хәлил ауыл биләмәһе ветерандарының «Малайҙар» ансамбле уҙамандары. Бөгөнгө ололарҙың әүҙемлегенә, дәррәүлегенә ғәжәпләнерлек тә, һоҡланырлыҡ та. Совет тәрбиәһе һөҙөмтәһеме — дисциплина, дөргөнлөк, берҙәмлек кеүек… Артабан уҡырға…
Олимпиада еңеүҙәргә бай булды
Башҡорт теле һәм әҙәбиәте буйынса төбәк-ара олимпиадаһында Әбйәлил уҡыусылары яҡшы һөҙөмтә күрһәтте. Олимпиаданың район этабында еңеү яулаусы һигеҙ телһөйәр ҡыҙ Әбйәлил намыҫын төбәк-ара һынауҙа яҡланы. Республиканың төрлө тарафтарынан йыйылған уҡыусыларҙан тыш, Силәбе, Ырымбур өлкәләрендә йәшәүсе… Артабан уҡырға…
Тәжрибәле механизатор
Һеҙ һүрәттә күргән А. Й. Йосоповҡа уҙған йыл аҙағында район мәҙәниәт һарайында үткән байрамда район хакимиәтенең Почет грамотаһы һәм ҡиммәтле бүләк тапшырылды. Был баһаға Азат Йәүҙәт улы иген сабыуҙа район буйынса иң юғары эшләнеш биргән… Артабан уҡырға…
Әминәнең татлы ижады
Ә. Әбделғазина бешергән тортты бер ауыҙ иткәндәр икенсе юлы фәҡәт уға заказ бирә Уның менән уҙған йәй «Бәйләнештә» сайты аша таныштыҡ. Ҡыҙымдың тыуған көнөнә яратҡан әкиәт геройҙары менән һәм үҙемдең теләк буйынса башҡортса яҙыулы тәмлекәсте… Артабан уҡырға…
Матбуғат эшенә арналған ғүмер
Бөгөн район гәзиттәре компьютерҙа йыйылып, версткалана һәм электрон бәйләнеш аша Белорет типографияһына ебәрелә. Унда ҡағыҙға баҫылып, икенсе көнөнә иртән үк гәзит булып районға ҡайта. «Осҡон» – «Искра» гәзиттәренең урындағы район типографияһында баҫылған саҡтары ла булды.… Артабан уҡырға…
Ит, һөт һәм май һатып алыусылар кәмегән…
Рәсәй Статистика хеҙмәте әҙерләгән мәғлүмәттәрҙән күренеүенсә, һуңғы айҙарҙа рәсәйлеләрҙең рационы байтаҡ ҡына үҙгәреш кисергән. Халыҡ ит, балыҡ, һөт һәм шәкәр һатып алыуҙы сикләп, күберәк картуф, кәбеҫтә кеүек аҙыҡтарға күскән. Аграр мәсьәләләр буйынса эксперттар был хәлде… Артабан уҡырға…
Береһе өсөн береһе терәк
Һеҙҙе ғүмерҙәрен татыулыҡтары менән йәмләп йәшәгән, күҙҙәре нур бөркөп торған бәхетле парҙар һоҡландырамы? Эйе, уларҙың бер-береһен хөрмәтләп, һөйөүҙәрен саф көйө һаҡлай алыуы шатландыра. Һәр кешенең ғүмере үҙенсә фәһемле, ғибрәтле һәм мауыҡтырғыс. Яңы Балапан ауылында йәшәүсе… Артабан уҡырға…
Отчетность по форме 6-НДФЛ
В соответствии с пункта 2 статьи 230 Налогового кодекса РФ налоговые агенты представляют в налоговый орган по месту своего учета расчет сумм налога на доходы физических лиц, исчисленных и удержанных налоговым агентом (далее — расчет… Артабан уҡырға…
Алдынғы комбайнерҙарҙың береһе
Бар ғүмерен ауыл хужалығына арнаған кеше ул Х. Х. Хызыров. Бөгөлмә индустриаль-педагогия техникумын тамамлағандан һуң, оҙаҡ йылдар Таштимерҙәге һөнәрселек училищеһында курсанттарҙы трактор-комбайн йөрөтөү серҙәренә өйрәтә. Унан инде ул саҡтағы «Путь Ленина» колхозында «Дон» комбайнында тиҫтә… Артабан уҡырға…
Төп бурыс — халыҡ ышанысын аҡлау
Район эске эштәр бүлегенең уҙған йылға йомғаҡ яһаған кәңәшмәһендә Башҡортостан Республикаһы ЮХХДИ идаралығы начальнигы, баш автоинспектор Динар Ғилметдинов һәм район прокуроры Булат Аҫылғужин ҡатнашты. Кәңәшмәне асып, эске эштәр бүлеге начальнигы И. Ҡ. Макаев оператив эшмәкәрлектә… Артабан уҡырға…
Ҡышҡы каникулда — хоккей, волейбол һәм… футбол
Сәләмәт тормошто, әүҙем ялды үҙ иткән райондаштарыбыҙ оҙайлы ҡышҡы каникулды телевизор алдында түгел, ә спорт майҙансыҡтарында уҙғарыуҙы хуп күрҙе. Уларҙың изге ниәттәрен хуплап, район хакимиәтенең физик культура, спорт һәм туризм буйынса комитеты көн һайын тиерлек… Артабан уҡырға…
Еңеүселәргә бүләк тапшырылды
Башҡортостан Республикаһының Үҙәк һайлау комиссияһы һәм район гәзиттәре тарафынан уҙғарылған «Ил тарихын беләһеңме?» тигән викторинаның еңеүселәре тураһынды яҙып үткәйнек инде. Яңы йыл алдынан уларҙы бүләкләү өсөн төбәк һайлау комиссияһына саҡырҙыҡ. Тантанаға уларҙың барыһы ла килә… Артабан уҡырға…
Йәшлек саялығы һағындыра…
Әбйәлил ауылынан туғыҙ тиҫтәне түңәрәкләһә лә үҙ аяғында йөрөп ятҡан, һомғол кәүҙәле, теремек, зәңгәр күҙле Зәйнәп Шакир ҡыҙы беҙҙе үҙе әйҙүкләп, түргә уҙығыҙ, тип ҡаршы алды. – Иншалла, ҡайһылай күп кеше мине тәбрикләргә килгән, –… Артабан уҡырға…
Яҙылыу оҙайтылды
Был дүшәмбелә «Аҙна һайын приз!» уйынының һуңғыһы үтте. Уйын һөҙөмтәләре буйынса Мәхмүт ауылынан Бибиямал Ғайсина сынаяҡтар отто, стена сәғәте Тупаҡтан Нәзирә Ҡараҡаеваға эләкте. «Батыр» физкультура-һауыҡтырыу комплексы етәкселеге (директоры Т. С. Сәйфуллин) бассейнға бер тапҡыр барыуға… Артабан уҡырға…
Малһыҙ тармаҡ алға китмәйәсәк
Районда уңышлы эшләгән крәҫтиән-фермер хужалыҡтары бихисап. Р. Р. Юлдыбаев, В. П. Серпков кеүек йүнселдәрҙең эштәре уғата көйлө бара. Шуға ла 2017 йылдың тәүге айҙарында малсылыҡ тармағының 2016 йылғы һөҙөмтәләренә йомғаҡ яһау буйынса район семинар-кәңәшмәһе Р.… Артабан уҡырға…
Атай, әсәй һәм мин — спорт һөйөүсе ғаилә
Район ҡатын-ҡыҙҙар советы, бәлиғ булмағандар эштәре һәм уларҙың хоҡуҡтарын яҡлау буйынса комиссия һәм йәштәр эштәре буйынса район комитеты йыл аҙағында «Батыр» физкультура-һауыҡтырыу комплексында «Атай, әсәй һәм мин — спорт һөйөүсе ғаилә» тигән мауыҡтырғыс сара уҙғарҙы.… Артабан уҡырға…
Кино һәм үлемһеҙ йырҙар
Кино йылын йомғаҡлап, уҡыусылар араһында «Яратҡан фильмдарҙан йырҙар һәм көйҙәр» район вокал конкурсы уҙҙы. Конкурста райондың 24 белем усағынан йыр ансамблдәре һәм яңғыҙ башҡарыусылар ҡатнашты. Бәйгеселәр, нигеҙҙә, совет заманында төшөрөлгән киноларға, фильм-әкиәттәргә һәм йәнһүрәттәргә мөрәжәғәт… Артабан уҡырға…
Почтальон булыуы еңел түгел
— Эшләгән кеше аванс, хаҡлы ялдағылар пенсия алған ваҡытта почтабыҙ шулай айына бер гөж килеп ала. Коммуналь хеҙмәттәр өсөн түләмдәрҙе ҡабул итәбеҙ, — тип ҡаршы алды эшкә күмелгән Әбделмәмбәт почта бүлексәһе етәксеһе Земфира Ҡунаева. Бәләкәй… Артабан уҡырға…
Район Советы депутаттарының халыҡты ҡабул итеү графигы
Муниципаль район Советы рәйесе И. Ш. Әминевтың ҡарарына ярашлы, дүртенсе саҡырылыш район Советы депутаттарының граждандарҙы ҡабул итеү графигы раҫланды. Район Советы рәйесе Ишморат Шамил улы Әминев үҙе халыҡты һәр аҙнаның шишәмбеһендә 10-дан 12 сәғәт 30… Артабан уҡырға…
Беҙгә килгән хаттарҙан
Ауылдарҙа аҙна һайын ҡыҙыҡлы һәм йөкмәткеле саралар үтеп тора. Шөкөр, әүҙем гәзит уҡыусыларыбыҙ был турала беҙгә йә яҙып ебәрә, йә шылтыратып, ҡыуанысы менән уртаҡлаша. Һеҙҙең иғтибарға һуңғы хәбәр-ҙәрҙең бер нисәүһен килтереп үтке килә. Ҡорҙаштарға —… Артабан уҡырға…
Тоғро дуҫтарыбыҙға бүләктәр
Йыл тамамланыуға һанаулы көндәр ҡалды, шуның менән бергә киләһе йылға ваҡытлы матбуғатҡа яҙылыу осоро ла аҙағына яҡынлаша. 2017 йылда «Осҡон» менән бергә ҡалыу өсөн почта бүлексәләренә, почтальондарға мөрәжәғәт итеп, бер йылға йәки ярты йылға абонемент… Артабан уҡырға…
Һәр эштең нескәлеген белә
«Аграрий» яуаплылығы сикләнгән йәмғиәтенең баш бухгалтеры Әлфиә Сәғәҙи ҡыҙы Зверева ауыл хужалығы тармағында танылған бухгалтерҙарҙан һанала. Уның хаҡында, ысын мәғәнәһендә, һәр эштең нескәлеген үҙе тотоп ҡарап белә, тип әйтергә мөмкин. Сөнки Әлфиә Сәғәҙи ҡыҙына заманында… Артабан уҡырға…
Хәүефһеҙлек юлдағыларҙың барыһына ла кәрәк
Башҡортостан Республикаһы Юл хәрәкәте хәүефһеҙлеге буйынса идаралығының баш дәүләт инспекторы, полковник Д. З. Ғилметдинов Урал аръяғы матбуғат саралары һәм көньяҡ-көнсығыш райондарҙың ЮХХДИ начальниктары менән беҙҙең райондың «Яҡтыгүл» шифаханаһында киңәйтелгән ултырыш үткәрҙе. Мөһим сараға 11 район… Артабан уҡырға…
Хәүефһеҙлек юлдағыларҙың барыһына ла кәрәк
Башҡортостан Республикаһы Юл хәрәкәте хәүефһеҙлеге буйынса идаралығының баш дәүләт инспекторы, полковник Д. З. Ғилметдинов Урал аръяғы матбуғат саралары һәм көньяҡ-көнсығыш райондарҙың ЮХХДИ начальниктары менән беҙҙең райондың «Яҡтыгүл» шифаханаһында киңәйтелгән ултырыш үткәрҙе. Мөһим сараға 11 район… Артабан уҡырға…
Социальная поддержка от государства
Граждане, которые могут получить социальную поддержку от государства в виде бесплатных медикаментов. На данный момент, в условиях дестабилизации экономики страны, проблема медицинского и медикаментозного обслуживания граждан становится все более масштабной: финансирование лечебных учреждений минимальное, а… Артабан уҡырға…
Фиҙаҡәр хеҙмәте өсөн…
Октябрь айында Ауыл хужалығы һәм эшкәртеүсе сәнәғәт хеҙмәткәрҙәре көнөн район кимәлендә тантаналы билдәләгән көндө республиканың агросәнәғәт комплексы системаһындағы оҙайлы фиҙаҡәр хеҙмәттәре өсөн бер нисә кеше БР Ауыл хужалығы минстрлығының Почет грамотаһы менән бүләкләнде. Улар араһында… Артабан уҡырға…
2017 йылға бюджет раҫланды
Район Советының 4-се ултырышы депутаттарға депутат танытмаһы һәм билдәһе тапшырыу тантанаһы менән башланды. Ултырышты район Советы рәйесе И. Ш. Әминев алып барҙы. Көн тәртибенә ҡуйылған 16 һорау ҡаралып, депутаттар тарафынан раҫланды. 2017 йылға район бюджетын… Артабан уҡырға…
Бөтә мәктәп менән — «Осҡон»ға!
125 бала уҡыған Ҡырҙас урта мәктәбендә төрлө ҡурай, йыр түңәрәктәре эшләп килә, көрәш секцияһына иғтибар ҙур һәм юғары күрһәткестәр ҙә бар. Әхмәт ауылы балалары ла Ҡырҙаста белем ала. Яңыраҡ үткән «Ҡурай-шоу» конкурсында уҡыусылар ансамбле район… Артабан уҡырға…
Тарих көйләй ҡыл-ҡумыҙ
Башҡортостанда тәүге тапҡыр үткән «Аманат» башҡорт халыҡ музыка ҡоралдарында уйнаусыларҙың республика конкурсында Асҡар сәнғәт мәктәбенең ҡыл-ҡумыҙсылары уңышлы сығыш яһаны. Онотолған боронғо милли уйын ҡоралдарыбыҙҙың береһе булған ҡыл-ҡумыҙҙы тергеҙеүҙең башында Асҡар сәнғәт мәктәбе уҡытыусыһы М. Б.… Артабан уҡырға…
Ялған яҡлаусыға юлыҡмағыҙ!
БР Адвокаттар палатаһы президенты Булат Йомаҙилов 2016 йылға үҙҙәренең эшмәкәрлектәренә йомғаҡ яһағанда адвокат статусына эйә булмаған айырым юристар тарафынан ебәрелгән хаталарға туҡталды. — Адвокаттар эшмәкәрлеген һәм уларҙың квалификациялы юридик ярҙам күрһәтеүен палата ла, Рәсәйҙең БР… Артабан уҡырға…
Информационное сообщение
АО «Башкирский регистр социальных карт» объявляет о начале приема документов на компенсационные выплаты от пострадавших вкладчиков КПКГ «Уфакредит» с 1 декабря 2016 года. При себе иметь следующие документы: — паспорт и его ксерокопию, — реквизиты… Артабан уҡырға…
Налоговая служба сообщает
Свидетельства о регистрации юридических лиц и индивидуальных предпринимателей отменят с нового года С 1 января 2017 г. факт внесения записи о государственной регистрации юридического лица или индивидуального предпринимателя в ЕГРЮЛ или ЕГРИП будет подтверждаться… Артабан уҡырға…
Яуап та, кәңәш тә алдылар
Район хакимиәте башлығы Рим Сыңғыҙов сираттағы «тура бәйләнеш»тә халыҡты борсоған һорауҙарға яуап бирҙе. Район башлығының урынбаҫарҙары, ойошма-предприятиелар етәкселәре ҡатнашҡан сара бер сәғәт дауам итте һәм ошо ваҡыт эсендә Рим Һатыбал улы 23 һорауға яуап бирергә… Артабан уҡырға…
Заман талабы
«Сулпылар» балалар баҡсаһы инклюзив белем биреүгә әҙер Программаны тормошҡа ашырыуға 672 мең 148 һум аҡса бүленгән. Ремонтты субподрядсы ойошма — Р. Ф. Малыбаевтың төҙөлөш бригадаһы башҡара. Физик мөмкинлектәре сикле кескәйҙәр өсөн «Сулпылар»ҙа мәктәпкәсә белем һәм… Артабан уҡырға…
Зөһрә йондоҙҙай балҡыған ил инәһе
Район мәҙәниәт һарайында яҡташыбыҙ, шағирә, композитор, драматург Зөһрә Фәйзуллинаның ижад һәм юбилей кисәһе үтте «Был донъяға нимә булған? Тирә-яғым моңға сумған…» — йөрәктәрҙе моңға сорнаған ошо һағышлы һәм тантаналы йыр аҫтында нисәмә быуын сығарылыш уҡыусылары… Артабан уҡырға…
Цикл круглых столов «Рождение республики»
Исполком Всемирного курултая башкир начинает цикл круглых столов «Рождение республики», посвященный 100-летию образования Башкортостана. Они пройдут не на российском, а на международном уровне. Первые мероприятия запланированы на 10 декабря в городах Ишимбай, Сибай и Уфа… Артабан уҡырға…
Иғтибар: конкурс!
Ил тарихын беләһеңме? Башҡортостан Республикаһының Үҙәк һайлау комиссияһы урындағы матбуғаттың (район гәзиттәренең) йәш уҡыусылары араһында махсус викторина ойоштора. Уның маҡсаты: йәш быуындың хоҡуҡи белемен арттырыу, гражданлыҡ позицияһын билдәләү, һайлау процесына иғтибар йүнәлтеү. Викторина 1-нән 20… Артабан уҡырға…
Алмастың алтын башаҡтары
Ауыл хужалығында оҙаҡ йылдар эшһөйәрҙәр, тырыштар ғына эшләй алалыр ул. Алыҫ 1986 йылда Таштимер һөнәрселек училищеһында тракторсы һөнәрен үҙләштергән Алмас Таһиров «Ленин юлы» колхозына эшкә килә һәм ғүмерлеккә ошонда ҡала. Булдыҡлы, эш өсөн янып торған… Артабан уҡырға…


text:
Поезға билет алыу өсөн өҫтәмә шәхси мәғлүмәттәрҙе күрһәтеү талап ителәсәк
1 декабрҙән алыҫ араға йөрөүсе поезға билет алыу өсөн өҫтәмә шәхси мәғлүмәттәр — тыуыу датаһын һәм урынын күрһәтеү талап ителәсәк, тип хәбәр ителә Куйбышев тимер юлы сайтында.
2007 йылдың 9 февралендәге «Транспорт хәүефһеҙлеге тураһында»ғы 16-ФЗ Федераль закон һәм Рәсәй Транспорт министрлығының 2012 йылдың 19 июлендәге 243-сө приказы талабы көскә инә, уға ярашлы алыҫ араға йөрөүсе поезға билет алыусы пассажирҙар тыуыу датаһы һәм урыны тураһында мәғлүмәт бирергә тейеш.
Шулай итеп, 2013 йылдың 1 декабренән билет алыу өсөн пассажирҙың фамилияһы, исеме, атаһының исеме, уның тыуыу датаһы һәм урыны, шәхесте раҫлаусы документ төрө һәм номеры талап ителәсәк.
Әммә өҫтәмә индерелгән мәғлүмәттәр йөрөү документы бланкаһында сағылдырылмаясаҡ.


text:
Сығарылыш уҡыусылары мотлаҡ иҫәпләнгән берҙәм дәүләт имтиханының береһен тапшырҙы
31 майҙа, дүшәмбелә, рус теле буйынса мотлаҡ иҫәпләнгән берҙәм дәүләт имтиханын Башҡортостанда 29 меңдән ашыу кеше тапшырҙы. Имтихан урындағы ваҡыт менән иртәнге сәғәт 10-да башланды һәм өс сәғәт дауамында барҙы. Берҙәм дәүләт имтиханын тапшырыу пункты был көндә республиканың 125 дөйөм белем биреү мәктәбендә ойошторолдо.
Сығарылыш уҡыусылары өсөн берҙәм дәүләт имтиханы формаһында үткәреләсәк киләһе мотлаҡ имтихан 7 июндә математика буйынса ойошторола. Уның дауамлығы — дүрт сәғәт.
Хәтерегеҙгә төшөрәбеҙ, ҡағиҙәләргә ярашлы, БДИ һөҙөмтәләре буйынса бер насар баһа алған осраҡта өҫтәмә ваҡытта яңынан имтихан бирергә мөмкин.
19 июндә (шәмбе) – рус теле, 21 июндә (дүшәмбе) – математика.


text:
«Белем» йәмғиәте коммерцияға ҡарамаған ойошмаларға президент гранттары буйынса консультация үткәрәсәк
Башҡортостандың «Белем» йәмғиәте социаль йүнәлештәге коммерцияға ҡарамаған ойошмалар етәкселәре һәм активистары өсөн Рәсәй Президенты гранттарына конкурс буйынса бушлай шәхси консультациялар үткәрәсәк.
Консультацияны БР Йәмәғәт палатаһы ағзаһы, «Белем» йәмғиәте Идараһы рәйесе Сергей Ширинкин уҙғарасаҡ.
Яҙылыу (347)282-46-82 телефон һандары аша йәки Йәмғиәт сайтында.
Заявкалар ял һәм байрам көндәренән тыш көн һайын иртәнге сәғәт 10-дан киске 6-ға тиклем 2014 йылдың 19 сентябренә киске сәғәт 6-ға тиклем ҡабул ителә.
Конкурс йомғаҡтары 22 октябргә тиклем иғлан ителәсәк һәм Рәсәй Йәмәғәт палатаһы сайтында урынлаштырыласаҡ.
Тулыраҡ мәғлүмәт конкурстың рәсми порталында күрһәтелгән.


text:
Республикала йәштәр профсоюз форумы үтәсәк
17-19 майҙа Башҡортостанда IX республика йәштәр профсоюз форумы үтә. Сараны ойоштороусылар булып төбәктең Профсоюздар федерацияһы сығыш яһай. Өфө районының «Сәләмәтлек шишмәһе» профилакторийында үтәсәк форумда йәштәр советтары һәм профсоюз комитеттарынан йәмғеһе 100 делегат – 19 команда ҡатнашасаҡ, улар араһында Татарстан Республикаһынан да ҡунаҡтар бар.
Форум сиктәрендә «Командала эшләй белеү», «Проекттар менән идара итеү» тип аталған тренингтар, Бөтә донъя хеҙмәтте һаҡлау көнөнә ҡарата флеш-моб үткәреләсәк. Бынан тыш, ҡатнашыусылар форум барышында әҙерләгән проекттарын тәҡдим итәсәк.
Сараның аҙаҡҡы көнөндә йомғаҡ яһаласаҡ: номинациялар буйынса еңеүсе командалар, шулай уҡ иң әүҙем ҡатнашыусылар билдәләнәсәк.


text:
«Кроношпан-Башҡортостан» заводының тирә-яҡ мөхиткә йоғонтоһо буйынса йәмәғәт тыңлауҙары 10 октябрҙә үтә
«Кроношпан-Башҡортостан» производствоһының тирә-яҡ мөхиткә йоғонтоһона баһа биреү буйынса йәмәғәт тыңлауҙары 10 октябрҙә үтә. Бындай ҡарар Өфө районы муниципаль район Советы менән ҡабул ителде һәм район гәзите сайтында баҫтырылды.
Йәмәғәт тыңлауҙары Өфө районы, Алексеевка ауылы, Үҙәк урамы, 52 адресы буйынса район мәҙәниәт йортонда үтә.
Башлана – 14 сәғәттә.
Йәмәғәт тыңлауҙарына тиклем теләгән һәр кем материалдар менән таныша ала, шулай уҡ яҙма тәҡдимдәр ҡабул ителәсәк.


text:
Петербург иҡтисади форумында Башҡортостан Карелия һәм Новосибирск өлкәһе менән килешеүҙәргә ҡул ҡуйҙы Фото: Башҡортостан Республикаһы Башлығы сайтынан
Петербург иҡтисади форумында Башҡортостан Карелия һәм Новосибирск өлкәһе менән килешеүҙәргә ҡул ҡуйҙы
Петербург иҡтисади форумында Башҡортостан Карелия һәм Новосибирск өлкәһе менән килешеүҙәргә ҡул ҡуйҙы Фото: Башҡортостан Республикаһы Башлығы сайтынан
ӨФӨ, 2015 йыл, 19 июнь. /«Башинформ» мәғлүмәт агентлығы/.
Кисә Санкт-Петербургта XIX Петербург халыҡ-ара иҡтисади форумы сиктәрендә Башҡортостан Башлығы Рөстәм Хәмитов менән Карелия Башлығы Александр Худилайнен ике төбәк араһында сауҙа-иҡтисади, фәнни-техник, социаль һәм мәҙәни хеҙмәттәшлек тураһындағы килешеүгә ҡул ҡуйҙы, тип хәбәр итә Башҡортостан Башлығының матбуғат хеҙмәте.
Документ биш йылға иҫәпләнгән. Ул сауҙа-иҡтисади, ауыл хужалығы, ғилми тикшеренеүҙәр һәм инновациялар, транспорт, ҡала төҙөлөшө һәм торлаҡ-коммуналь хужалыҡ, мәғариф, һаулыҡ һаҡлау, урман мөнәсәбәттәре, тәбиғәтте һаҡлау эшмәкәрлеге, мәҙәниәт, спорт һәм туризм өлкәһендә хеҙмәттәшлек итеүҙе күҙ уңында тота. Шулай уҡ дәүләт милли һәм йәштәр сәйәсәтен ғәмәлгә ашырыу, хеҙмәт мөнәсәбәттәре һәм халыҡты социаль яҡлау, мәғлүмәтләштереү һәм элемтә, киң мәғлүмәт саралары, йәмәғәт ойошмалары менән үҙ-ара килешеп эш итеү өлкәһендә тәжрибә уртаҡлашыу ҡарала.
Шул уҡ көндә Рөстәм Хәмитов менән Новосибирск өлкәһе губернаторы Владимир Городецкий Башҡортостан Хөкүмәте һәм Новосибирск өлкәһе Хөкүмәте араһында сауҙа-иҡтисади, фәнни-техник, социаль һәм мәҙәни хеҙмәттәшлек тураһындағы килешеүгә ҡул ҡуйҙы.
Был документ та биш йылға иҫәпләнгән. Килешеүгә ярашлы, төбәктәр сауҙа, ауыл хужалығы, фәнни тикшеренеүҙәр һәм инновациялар, транспорт, ҡала төҙөлөшө һәм торлаҡ-коммуналь хужалыҡ, мәғариф, һаулыҡ һаҡлау, урман сәнәғәте, экология, мәҙәниәт, спорт һәм туризм өлкәһендә хеҙмәттәшлек итәсәк. Шулай уҡ дәүләт милли һәм йәштәр сәйәсәтен ғәмәлгә ашырыу, халыҡты социаль яҡлау, мәғлүмәтләштереү һәм элемтә, киң мәғлүмәт саралары, йәмәғәт ойошмалары менән үҙ-ара килешеп эш итеү өлкәһендә тәжрибә уртаҡлашыу күҙ уңында тотола. Ҡул ҡуйғандан һуң яҡтар берлектәге инвестиция проекттарын ғәмәлгә ашырыу мөмкинлектәрен тикшерҙе, тип билдәләнеләр Башҡортостан Башлығының матбуғат хеҙмәтендә.


text:
Мәктәптәрҙә һуңғы ҡыңғырау 23 майҙа шылтыраясаҡ
Мәктәпте тамамлауға арналған тантаналы линейкалар Башҡортостанда быйыл 23 майҙа үтәсәк. 29992 кеше мәктәпте тамамлаясаҡ. БР Мәғариф министрлығынан хәбәр итеүҙәренсә, ғәҙәттә, ун беренсе синыф уҡыусылары өсөн һуңғы ҡыңғырауҙы 25 майҙа ойоштора торғайнылар, әммә быйыл Берҙәм дәүләт имтиханын тапшырыу графигы тығыҙ булыу арҡаһында уны иртәрәк үткәрергә ҡарар ителде.
Хәтерегеҙгә төшөрөп үтәбеҙ, 2009 йылдан мәктәпте тамамлаусыларҙың барыһы ла мотлаҡ тәртиптә Берҙәм дәүләт имтиханы тапшырасаҡ. Рәсәй мәғариф надзорында нисәмә йылдар дауамында эшкәртелеп килгән ярашлы закон яңы йылдан үҙ көсөнә инде.
Берҙәм дәүләт имтиханы математика, рус теле, әҙәбиәт, физика, биология, химия, география, тарих, йәмғиәтте өйрәнеү, инглиз теле, немец теле, француз теле, испан теле, информатика һәм мәғлүмәт-коммуникация технологиялары буйынса үткәреләсәк. Шуны ла әйтергә кәрәк, Башҡортостанда теләүселәр башҡорт теле буйынса берҙәм төбәк имтиханы ла тапшыра ала.


text:
Өфөлә икенсел торлаҡҡа уртаса хаҡ кәмегән
Өфөлә икенсел күсемһеҙ милек баҙарында бер квадрат метрҙың уртаса хаҡы 46,28 мең һум тәшкил итә. Һуңғы аҙнала ул 0,1 процентҡа кәмегән. Бер, өс һәм күп бүлмәле фатирҙар сегментында ла хаҡтар шул самаға төшкән. Ә ике бүлмәлеләргә уртаса хаҡ үҙгәрешһеҙ ҡалған.
«Эксперт» күсемһеҙ милек агентлыҡтары селтәре аналитигы Айгөл Стапанова мәғлүмәте буйынса, Өфөлә һатыуға ҡуйылған иң арзан өс бүлмәле фатир 800 мең һумға тәҡдим ителә. Ул К.Маркс урамында урынлашҡан, майҙаны – 45 квадрат метр. Иң ҡыйбат фатир 46 миллион һум тора. Достоевский урамындағы биш бүлмәле фатирҙың хаҡы был. Уның майҙаны — 270 квадрат метр.
Бүлмәләр сегментында минималь хаҡ – 500 мең һум: Интернациональ урамы, 12,1 «квадрат». Иң юғары хаҡ – 1170 мең һум: Космонавтар урамы, 10,9 кв. метр.
Әлеге ваҡытта һатылған иң ҡиммәтле коттедж 20 миллион һумға тәҡдим ителә. Ул Аҡманайҙа урынлашҡан, майҙаны — 450 квадрат метр.


text:
Өфөлә профсоюздарҙың Беренсе май акцияһы үтәсәк
Өфөлә Рус драма театры алдындағы майҙанда «Ғәҙеллек төҙөү!» девизы аҫтында Беренсе май акцияһы үтәсәк. Уны ҡала хакимиәте ярҙамында Башҡортостан Республикаһының Профсоюздар федерацияһы ойошторасаҡ. Байрам митингыһы 1 майҙа 12 сәғәттә башлана.
«Башинформ» агентлығына Башҡортостан Республикаһы Профсоюздар федерацияһының матбуғат үҙәгенән хәбәр итеүҙәренсә, лайыҡлы эш хаҡы, ышаныслы социаль гарантиялар, йәштәрҙең һәм ветерандарҙың именлеге, халыҡты тулыһынса эш һәм хәүефһеҙ эш шарттары менән тәьмин итеү акцияла ҡатнашыусыларҙың төп талаптары буласаҡ.
Акция сиктәрендә шулай уҡ концерт ойоштороласаҡ һәм «Беренсе май. Хеҙмәтсәндәр. Профсоюздар» балалар һүрәте конкурсына йомғаҡ яһаласаҡ. М.Ғафури исемендәге паркта балалар аттракциондары бушлай эшләйәсәк.


text:
Башҡортостандан студенттың закон проектын Дәүләт Думаһында ҡараясаҡтар
Бөтә донъя башҡорттары ҡоролтайы Башҡарма комитетының Йәштәр советы ағзаһы Азат Бәҙрәнов «Минең закон сығарыу инициативам» бөтә Рәсәй конкурсында еңеү яуланы. 30 эш араһында уның эше «Мәғариф, фән, һаулыҡ һаҡлау һәм мәҙәниәт» секцияһында беренсе урын яуланы.
Конкурс программаһы өсөн Азат Рәсәй Федерацияһында йәштәр фәненә дәүләт ярҙамы тураһында Федераль закон проектын әҙерләгәйне.
— Минең закон проектымда «йәштәр фәне» һәм «йәш ғалим» төшөнсәләрен закон кимәлендә билдәләү төп момент булып тора, — тине Азат Бәҙрәнов. – Был йүнәлешкә дәүләт яҡлауын үҫтереү зарурлығы ла минең тәҡдимемдең мөһим өлөшө булып торҙо. Бөгөн йәштәр фәненең торошо дәүләт структуралары яғынан ҙур иғтибар һәм йәш кадрҙарҙы дәртләндереүҙе талап итә.
Әйтергә кәрәк, был закон проектын Бөтә Рәсәй конкурсына тәҡдим итер алдынан, уны Башҡортостан Республикаһы Дәүләт Йыйылышының Урындағы үҙидара һәм йәмәғәт ойошмалары буйынса комитеты, шулай уҡ Рәсәй йәш ғалимдар союзының төбәк бүлексәһе хуплап сыҡты.
Башҡорт дәүләт университетының хоҡуҡ институты cтуденты Азат Бәҙрәнов үҙ эше өсөн беренсе дәрәжә диплом менән наградланды. Ул конкурстың иң яҡшы проекттары йыйынтығына индерелде һәм артабан ҡарау өсөн РФ Дәүләт Думаһының профилле комитеттары буйынса таратыласаҡ.


text:
Өфөлә Башҡортостан Дәүләт Йыйылышының пленар ултырышы асылды
ӨФӨ, 2016 йыл, 24 март. /«Башинформ» мәғлүмәт агентлығы, Арина Рәхимҡолова/.
Өфөлә Башҡортостан Дәүләт Йыйылышы — Ҡоролтайҙың 28-се ултырышы асылды. Ул республика Башлығы Рөстәм Хәмитовтың төбәк Хөкүмәтенең 2015 йылдағы эшмәкәрлеге һөҙөмтәләренә арналды. Һуңынан парламентарийҙар иғтибарына Башҡортостанда Кеше хоҡуҡтары буйынса вәкилдең уҙған йылда республикала кеше хоҡуҡтарын һәм азатлығын һаҡлау тураһында доклады тәҡдим ителде.
Тәнәфестән һуң депутаттар республика закон проекттарын ҡараясаҡ. Көн тәртибенә 65 мәсьәлә ҡуйылған. Башҡортостандың 17 закон проектын аҙаҡҡы уҡыуҙа ҡабул итеү ҡаралған. Тәүҙә 14 закон проекты тикшереләсәк. «Башҡортостан Республикаһында автомобиль юлдары һәм юл эшмәкәрлеге», «Мәҙәниәт тураһында», «Башҡортостан Республикаһында дәүләт милкен хосусилаштырыу тураһында»ғы закондарға үҙгәрештәр индерергә тәҡдим ителгән.
Пленар ултырыштың дүрт мәсьәләһе — Дәүләт Йыйылышының федераль ҡануниәткә үҙгәрештәр индереү тураһында башланғыстары, йәнә 15 һорау — парламентҡа килгән федераль закон проекттарын ҡарау.


text:
Дарыуханаларҙы тәьмин итеүгә контроль талап ителә
Респиратор вируслы инфекция һәм грипп эпидемияһы шарттарында ҡала властарының дарыуханалар селтәре эшен контролгә алыуы көнүҙәк мәсьәләләрҙең береһе булып тора. Был турала бөгөн мэриялағы кәңәшмәлә Өфө ҡалаһы хакимиәте башлығы Павел Качкаев хәбәр итте.
— Бигерәк тә дарыуханаларҙы вирусҡа ҡаршы препараттар һәм марля битлектәр менән тәьмин итеү проблемаһы киҫкен тора, — тине мэр. – Ошо көндәрҙә беҙ ҡаланың 21 дарыуханаһында тикшереү үткәрҙек һәм марля битлектәрҙе уларҙың береһендә генә таптыҡ. Грипты иҫкәртеү һәм дауалау өсөн кәрәкле дарыуҙар ҙа етешмәүе тойола. Мәҫәлән, күп дарыуханаларҙа «Арбидол»дан башҡа бер нәмә лә юҡ.
Грипп менән сирләүселәр артыуы шарттарында дарыуҙарға хаҡтарҙы арттырыу проблемаһы ла күҙәтелә. Павел Качкаев әйтеүенсә, шул уҡ «Арбидол»дың хаҡы ҡаланың муниципаль дарыуханаларында 214 һум торһа, коммерция дарыуханаларында был препарат күпкә ҡиммәтерәк.


text:
БР Хөкүмәте һәм “Транснефть” хеҙмәттәшлек тураһында килешеүгә ҡул ҡуйылдыФото: Олег Яровиков
БР Хөкүмәте һәм “Транснефть” хеҙмәттәшлек тураһында килешеүгә ҡул ҡуйылды
БР Хөкүмәте һәм “Транснефть” хеҙмәттәшлек тураһында килешеүгә ҡул ҡуйылдыФото: Олег Яровиков
Бөгөн Башҡортостан Республикаһы Хөкүмәте һәм “Транснефть” нефтте транспортлау буйынса акционерҙар компанияһы” асыҡ акционерҙар йәмғиәте араһында хеҙмәттәшлек тураһында килешеүгә ҡул ҡуйылды. БР Хөкүмәте Премьер–министры Раил Сарбаев һәм “Транснефть” акционерҙар компанияһы” асыҡ акционерҙар йәмғиәте президенты Николай Токарев документҡа үҙ ҡултамғаларын ҡуйҙы.
Премьер–министр һүҙҙәре буйынса, төбәк территорияһында бындай эре компанияларҙың булыуының һәр ваҡыт ыңғай яҡтарын табырға кәрәк. “Транснефть” – республиканың күптәнге партнеры, ә компания етәкселеге үҙ өҫтөнә алған бурыстарға һәр ваҡыт яуаплы ҡараны.
Ҡабул ителгән килешеү, Раил Сарбаев һүҙҙәренсә, социаль характерлы. Беҙҙең республика территорияһында компанияның дүрт мең саҡрым торба үткәргестәре һалынған. Уның ике ҙур подразделениеһында – “Д.А.Черняев исемендәге Урал–Себер магистраль нефть үткәргестәре” асыҡ акционерҙар йәмғиәтендә һәм “Нефть продукттары торба үткәргес транспортының Урал берекмәһе”ндә — 4,5 мең республика халҡы эшләй.
Республика ҡаҙнаһын тулыландырыуға ла компания тос өлөш индерә. Быйыл компанияның һалым түләүҙәренән 723 миллион һумдан ашыу аҡса көтөлә. Бөгөн ҡул ҡуйылған документҡа ярашлы, 2010 йылда һалым базаһының күләме 1 446,5 миллион һум тәшкил итәсәк.
Бынан тыш, “Транснефть” Башҡортостан территорияһында социаль-мәҙәни тәғәйенләшендәге обьекттар, спорт ҡоролмалары төҙөүҙә лә әүҙем ҡатнашасаҡ.


text:
Башҡортостанда йорт комплекттары йыйыла башланы
Башҡортостанда структурланған ағас массивынан өй комплекттары етештерелә башланы. Был производство алдынғы Европа компаниялары менән әҙерләнгән өр-яңы технологияларға нигеҙләнгән.
БР Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, предприятиеның ҡеүәттәре йылына 80 мең квадрат метрҙан ашыу торлаҡ төҙөргә мөмкинлек бирә. Әлеге ваҡытта Өфө янындағы ҡасабаларҙың береһендә был технология буйынса «TermoHolz in original» серияһындағы ике ҡатлы йорт төҙөлә.
Йорт комплекттарының структур панелдәре тейешле формаға килтерелгән тәбиғи ағастан һәм ҡаты полиуретан күбектән тора. Панелдәр стена, иҙән һәм түбә эшләү өсөн файҙаланыла. Панелдәрҙе беркетеүсе элементтар металл ҡулланмайынса композит материалдарҙан эшләнгән. Беркеткестәр завод шарттарында ҡуйыла һәм йортто монтажлағанда панелдәрҙе еренә еткереп тоташтырырға мөмкинлек бирә.


text:
Мәҙәниәт өлкәһендә РФ Хөкүмәте премияларына дәғүә итеүгә конкурс иғлан ителде
РФ Мәҙәниәт министрлығы мәҙәниәт өлкәһендә 2013 йылғы Рәсәй Федерацияһы Хөкүмәте премияларына дәғүә итеүгә конкурс иғлан итте. Был хаҡта БР Мәҙәниәт министрлығы сайтында хәбәр ителә. Документтар әҙерләү һәм тапшырыу тәртибе Рәсәй Мәҙәниәт министрлығы сайтында урынлаштырылған.
Премиялар йыл һайын киң йәмәғәтселектә танылыу яулаған, Рәсәй Федерацияһының мәҙәни мираҫына тос өлөш индергән һәләтле, үҙенсәлекле әҫәрҙәр, шулай уҡ ҙур мәғрифәтселек проекттары өсөн тапшырыла.
Документтар 2013 йылдың 1 майына тиклем ҡабул ителә.


text:
Хәйбулла районынан әрме сафына 120 егет оҙатыласаҡ
Башҡортостандың Хәйбулла районы 2011 йылдың көҙгө саҡырылыш осоронда 120-нән ашыу кешене хәрби хеҙмәткә оҙатырға планлаштыра, тип хәбәр иттеләр район хакимиәтенең мәғлүмәт-аналитика бүлегенән.
Хәйбулла районының хакимиәт башлығы ҡарары менән хәрби хеҙмәткә саҡырыу комиссияһы составы раҫланған. Комиссия эшен хакимиәт башлығының социаль мәсьәләләр буйынса урынбаҫары Миңзәлә Баймурзина етәкләй.
Рәсәйҙең Ҡораллы Көстәре сафына көҙгө саҡырылыш 1 октябрҙә башланды һәм декабрь аҙағынаса дауам итәсәк. Әрме сафтарына запаста тормаған һәм «Хәрби бурыс һәм хәрби хеҙмәт тураһында»ғы Закон буйынса хәрби хеҙмәткә саҡырылырға тейеш 18-27 йәшлек егеттәр оҙатыласаҡ.
Башҡортостан күп йылдар дауамында егеттәрҙе хәрби хеҙмәткә саҡырыу буйынса лидерҙарҙың береһе булып тора.


text:
Фото:
Башҡортостан картуф һәм йәшелсәләр һатып аласаҡ
Фото:
Уңышһыҙ 2010 йыл республиканы игенһеҙ генә ҡалдырманы – картуф менән йәшелсәләр ҙә уңманы. Хатта һуғарыу ойошторолған участкаларҙа ла картуф уңышы былтырғынан кәмендә бер ярым тапҡырға түбәнерәк булды: сиктән тыш ҡоролоҡ үҙен һиҙҙерҙе.
Хөкүмәт муниципаль властарға үҙ бюджет учреждениеларын һәм халыҡты картуф һәм йәшелсәләр менән тәьмин итеү мәсьәләһе менән үҙ аллы шөғөлләнергә ҡушты.
— Үҙәкләштерелгән килтереү һәм был маҡсаттарға бюджет аҡсаһы бүлеү булмаясаҡ, — ти БР Хөкүмәте Премьер-министры урынбаҫары Шамил Вахитов. – Һәр ҡала һәм район үҙ эшҡыуарҙары менән бергә юлын табырға тейеш. Хакимиәттәр мәсьәләләрҙе үҙҙәре хәл итә. Башпотребсоюз менән Сауҙа һәм ҡулланыусыларҙың хоҡуҡтарын яҡлау буйынса дәүләт комитеты ла ситтә ҡалмаясаҡ: 1 сентябргә тиклем улар республика Хөкүмәтенә картуфты ҡайҙан һәм күпме күләмдә һатып аласаҡтары һәм һатасаҡтары тураһында хәбәр итергә тейеш. Был эште ҡаты контролгә алырға кәрәк. Дәүләт комитетына күмәртә базалары, келәттәре һәм һаҡлағыстары булған эшҡыуарҙарҙы ойошторорға кәрәк.
Ойоштороу мәсьәләләрен хәл итеүгә һәм картуф килтереүгә ни бары ай ярым-ике ай ваҡыт ҡалған: һуңынан ҡырауҙар башланасаҡ һәм картуф ташып булмаясаҡ. Картуфты Алтайҙан, Астрахань өлкәһенән, Томск, Омск, Новосибирск, Красноярск яҡтарынан килтерергә мөмкин – был территориялар менән бәйләнеш урынлаштырылған. Белоруссия ла картуф һатырға әҙер.
Шамил Вахитов әйтеүенсә, бөгөнгә хаҡты Белоруссия ғына атаны: 12,5 һум. Тейәү һәм ташыу хаҡынан тыш. Бер вагон картуф 140 мең һум самаһы торасаҡ. Рәсәй төбәктәре уңыш йыя башлағас ҡына үҙ хаҡтарын әйтәсәк.


text:
чәршәмбе, 18 гыйнвар 2017, Казан вакыты 09:07
Балтас районы мәғариф учреждениеларында иҫәпләшеү ун туғыҙынсы быуаттан бирле үҙгәрмәй ҡалған. Бында уҡытыусыларға эш хаҡы теркәүһеҙ директорҙар аша таратылған. Һөҙөмтәлә бухгалтерия иҫәпләү тәртибе тупаҫ боҙолған. Мәғариф идаралығы етәксеһе лә, баш бухгалтер ҙа бында бер ниндәй ҙә хоҡуҡ боҙоу юҡ тип бара. Шулай уҡ мәктәптәргә йыһазды конкурс уҙғармай ике тапҡырға ҡиммәт хаҡҡа һатып алыуҙы ла тәртип боҙоу түгел, тип тапҡандар. Ә контроль-иҫәп палатаһы коллегияһы ағзаларының фекере бөтөнләй икенсе. Балтас мәғариф учреждениеларында бюджет аҡсаһын ҡулланыу һөҙөмтәләре контроль-иҫәп палатаһының сираттағы ултырышында ҡаралды. Балтас районында 57 мәғариф учреждениеһы эшләй. Уларҙың барыһы ла мәғариф бүлегенең үҙәкләштерелгән бухгалтерияһы аша хеҙмәтләндерелә. Былтыр мәктәптәр, балалар баҡсаларына район ҡаҙнаһынан 67 милион 600 мең, быйыл туғыҙ ай эсендә 59 миллион һумға яҡын аҡса бүленгән. Тикшереү мәлендә бухгалтер иҫәбе тураһындағы закон боҙоуҙың бихисап осраҡтары асыҡланған. Барыһына ла мәғлүм, касса һәр тинде иҫәпләп, ведомостҡа ҡул ҡуйғас ҡына тейешле сумманы бирә ала. Ә Балтаста уҡытыусыларға эш хаҡын мәктәп директорҙары алып ҡайтып таратҡан. Уларҙың үҙҙәрендә иҫәп кенәгәләре бар, ә теркәү бөтөнләй алып барылмаған. Һөҙөмтәлә ҡаҙна аҡалары директор ҡарамағында иҫәпһеҙ йөрөгән. Ни өсөн районда уҡытыусыларға эш хаҡы банкоматтар аша таратылмай тигән һорауға, төбәктең финанс идаралығы етәксеһе банкоматтар етешмәүе менән аңлатты. Район үҙәгендә бер банкомат ҡына ҡуйылған, ә уҡытыусыларҙың һаны 800-ҙән ашыу. Һәр кем аҡса артынан район үҙәгенә килһә, берҙән дәрестәр өҙөлә, икенсенән банкоматҡа сират буласаҡ тип яуапланы райондың финанстар өсөн яуаплы вәкиле. Балтас районы мәғариф бүлеге мәктәптәргә йыһаздар алғанда конкурс та уҙғармаған. Мәҫәлән компьютер өҫтәлдәрен күпләп ике-4 тапҡырға ҡиммәтерәк хаҡҡа шәхси эшҡыуарҙан һатып алғандар. Һөҙөмтәлә район ҡаҙнаһынан 313 мең һум аҡса артыҡ тәләф ителгән. Мәғариф бүлеге етәксеһе Илдар Хатмуллин эш урынынан бирелгән еңел автомашинаны ни сәбәптәндер ватҡас уны тулыһынса бюджет иҫәбенә ремонтлатҡан. Ни сәбәпле ватыуын ул аңлата алманы. Тап ошо факт прокуратураға тапшырыласаҡ тине, коллегия ултырышында Петр Бобылев.


text:
Башҡортостанда ике башҡорт-америка йәйге лагеры эшләй
Быйыл йәй Башҡортостанда тәүгә ике башҡорт-америка лагеры эшләй башланы. Йәйге инглиз теле лагеры эшендә Өфө уҡыусылары менән бергә Салауат ҡалаһының 10 уҡыусыһы ла ҡатнаша. Салауат ҡалаһы уҡыусылары өсөн бындай уникаль мөмкинселек Америка ҡушма штаттарының Мәскәүҙәге илселеге, АҠШ-тың Екатеринбургтағы Генераль консуллығы ярҙамында һәм БР Мәғариф министрлығы, Өфө һәм Салауат ҡалалары хакимиәттәре һәм мәғариф бүлектәре ҡатнашлығында Америка-Башҡорт интерколледжы халыҡ-ара коллективы менән булдырылған.
Был мәғариф проектын Салауат ҡалаһында ҡулланылышҡа индереү инициаторҙарының береһе – 1-се ҡала лицейының инглиз теле уҡытыусыһы Гөлиә Шәйхетдинова. Ул Салауат ҡалаһы инглиз теле уҡытыусыларының методик ойошмаһы етәксеһе, республикала һәм илдә үткәрелгән халыҡ-ара мәктәп-семинарҙарҙың әүҙем ҡатнашыусыһы булып тора. Уның башланғысы менән лицей даими рәүештә Рәсәйҙә халыҡ-ара академик алмашыуҙар программалары буйынса эшләгән сит ил педагогтары — тел белгестәре ҡатнашлығында сит тел уҡытыусылары өсөн семинарҙар ойоштора. Һәм сит ил педагогтарының лицейға килеп ҡайтыуҙары һәм Салауат ҡалаһы уларҙа һәр ваҡыт ҙур тәҫьораттар ҡалдыра.
Иҫкә төшөрөп китәйек, халыҡ-ара мәғариф проекты Башҡортостанда етенсе йыл бойомға ашырыла. Был программа сиктәрендә Өфө, хәҙер инде Салауат ҡалаһы уҡыусылары ла һөҙөмтәле уҡытыу модулдәре нигеҙендә инглиз телмәрен үҙләштерә, ә йәй көнө улар өсөн махсус ойошторолған лагерҙа ял итә. Унда уҡыусылар инглиз телендә аралашыуҙы камиллаштырыуға, мәҙәниәт-ара аралашыу оҫталыҡтарын һәм лидерлыҡ сифаттарын формалаштырыуға йүнәлтелгән тел буйынса тренингыларҙа, спорт-һауыҡтырыу һәм мәҙәни-тәрбиәүи сараларҙа ҡатнаша. Бөйөк Британия һәм АҠШ педагогтары — тел белгестәренең йәйге инглиз теле мәктәбе эшендә ҡатнашыуы уҡыу программаһының мөһим өлөшө булып тора.
Америка-Башҡорт интерколледжы педагогтары әйтеүенсә, программа инглиз телен төплө өйрәнергә теләгән һәм мәҙәни-ара аралашыу менән ҡыҙыҡһынған әҙ тәьмин ителгән ғаиләләрҙәге балаларға һәм етемдәргә йүнәлтелгән.
Әйтергә кәрәк, проектта ҡатнашыусылар халыҡ-ара сертификаттар тапшырыла. Был сертификаттар уларҙы бөтә донъялағы АҠШ халыҡ-ара мәғариф программаларының күп һанлы сығарылыш уҡыусыларына тиңләй.


text:
Идара итеү компаниялары һәм урындағы үҙидара органдары интернет аша ҡабул итә
Башҡортостан республикаһы буйынса Торлаҡ күҙәтеү дәүләт комитеты сайтының «Интернет-ҡабул итеү» («Интернет-приемная») бүлегендә граждандарҙың идара итеү компанияларына һәм урындағы үҙидара органдарына мөрәжәғәттәрен йыйыу программаһы эшләй.
2013 йылдың февралендә эшләй башлаған көндән алып сайтҡа 1373 мөрәжәғәт килде, тип хәбәр иттеләр Башҡортостан республикаһы буйынса Торлаҡ күҙәтеү дәүләт комитетынан.
Мөрәжәғәт итеү өсөн «Интернет-ҡабул итеү» бүлегенә күсеп, таблицаға фамилия, исемде, атайҙың исемен һәм башҡа мәғлүмәттәрҙе индерергә, йәшәү урынын, мөрәжәғәттең темаһын, идара итеү компанияһын һайларға кәрәк. Программа мөрәжәғәттәрҙе, электрон адрестарын күрһәтеп, муниципаль район (ҡала округы) хакимиәтенә һәм идара итеү компанияһына (ТСЖ) тәғәйенләп, әҙер мөрәжәғәттәрҙе ебәреүсенең электрон адресына кире ҡайтарасаҡ, уларҙы ҡулланыусы үҙ электрон адресынан ебәрә аласаҡ.


text:
Ҡылыс балыҡ
Ҡылыс балыҡ(лат. Pelecus cultratus) — һаҙандар тоҡомона кергән балыҡ.
Ҡылыҡһырлама[үҙгәртергә | вики-тексты үҙгәртергә]
Ҙур буйға етә, ҡайһы берҙәре 30-40 см була. Ауыҙы өҫкә ҡарап тора. Түш ҡанаттары оҙон, яп-ялтыр тҡҫтә, һыуҙа ҡылыс һымаҡ ялтырап күренә. Арҡаһы төҙ, әҡорһаҡ яғы осланып барып бҡткән кәкре ҡылыслтың йөҙө һымаҡ. Бик ҡурҡып бармай.
Туҡланыуы[үҙгәртергә | вики-тексты үҙгәртергә]
башлыса бөжәктәр, ылымыҡтар менән туҡлана. Ҙур буйға еткән балыҡтар ыуылдырыҡ һәм селбәрәләр менән дә туҡлана.
Йәшәү рәүеше[үҙгәртергә | вики-тексты үҙгәртергә]
Уларҙы иртә яҙҙан ҡара көҙгә тиклем осратырға мөмкин. Көтөүҙәре менән эркелеп йөрөйҙәр. Ғәҙәттә ағын һыулы ҡомлаҡтарҙы, шаршыларҙы үҙ итә. Татырлы һыуҙарҙы ла үҙ итә.


text:
Рөстәм Хәмитов Торлаҡ-коммуналь хужалыҡ фондының генераль директоры Константин Цицин менән осрашты
28 мартта Башҡортостан Президенты Рөстәм Хәмитов Торлаҡ-коммуналь хужалыҡты реформалаштырыуға булышлыҡ итеү фондының генераль директоры Константин Цицин менән осрашты, тип хәбәр иттеләр төбәк башлығының матбуғат хеҙмәтенән. Осрашыуҙа күп фатирлы йорттарға капиталь ремонт үткәреү һәм граждандарҙы авария хәлендәге йорттарҙан күсереү программалары буйынса республика менән Фондтың артабанғы хеҙәттәшлеге тикшерелде.
2008-2012 йылдарҙа Башҡортостан Республикаһы күп фатирлы йорттарға капиталь ремонт үткәреүгә һәм граждандарҙы авария хәлендәге йорттарҙан күсереүгә Фонд средстволары иҫәбенә 10,7 миллиард һум күләмендә финанс ярҙам алған. Адреслы программаларға ярашлы, 1172 күп фатирлы йортта (уларҙа 240 мең кеше йәшәй) капиталь ремонт үткәрлгән, авария хәлендәге 603 йорттан 16 мең кеше күсерелгән.
Осрашыуҙа Башҡортостанда был программаларҙы артабан үҫтереү мәсьәләләре тикшерелде. 2013-2015 йылдарға Фонд республикаға 4,7 миллиард һумдан ашыу күләмдә финанс ярҙам күрһәтеүгә лимит билдәләгән.


text:
Быйыл уҡытыусыларҙың август кәңәшмәһе Өфөлә үтә Фото: Олег Яровиков
Быйыл уҡытыусыларҙың август кәңәшмәһе Өфөлә үтә
Быйыл уҡытыусыларҙың август кәңәшмәһе Өфөлә үтә Фото: Олег Яровиков
ӨФӨ, 2016 йыл, 30 июнь. /«Башинформ» мәғлүмәт агентлығы, Эльмира Сабирова/.
Быйыл уҡытыусыларҙың август кәңәшмәһе Өфө ҡалаһында үтә. 8-11 августа — түңәрәк өҫтәлдәр, оҫталыҡ дәрестәре һәм фекер алышыу майҙансыҡтары, 12-дә Конгресс-холда пленар ултырыш үткәреү ҡаралған.
Сараларҙы баш ҡалалағы 11 белем биреү учреждениеһында: 39-сы һәм 3-сө гимназияларҙа, 5-се һәм 83-сө лицейҙарҙа, 7-се, 27-се, 45-се һәм 159-сы урта дөйөм белем биреү мәктәптәрендә, 102-се башҡорт гимназияһында, 48-се балалар баҡсаһында һәм В.М.Комаров исемендәге балалар ижады һарайында ойошторорға ниәтләйҙәр, тип хәбәр иттеләр Өфө хакимиәтенең матбуғат хеҙмәтендә.


text:
Өфөгә эш сәфәре менән Рәсәй Хөкүмәте Рәйесе Дмитрий Медведев килде Фото: Башҡортостан Республикаһы Башлығы сайтынан
Өфөгә эш сәфәре менән Рәсәй Хөкүмәте Рәйесе Дмитрий Медведев килде
Өфөгә эш сәфәре менән Рәсәй Хөкүмәте Рәйесе Дмитрий Медведев килде Фото: Башҡортостан Республикаһы Башлығы сайтынан
ӨФӨ, 2015 йыл, 3 февраль. /«Башинформ» мәғлүмәт агентлығы/.
3 февралдә Башҡортостанға эш сәфәре менән Рәсәй Хөкүмәте Рәйесе Дмитрий Медведев килде. Уны аэропортта республика Башлығы Рөстәм Хәмитов ҡаршы алды, тип хәбәр иттеләр төбәк етәксеһенең матбуғат хеҙмәтенән.
Дмитрий Медведев Башҡортостандың баш ҡалаһында һаулыҡ һаҡлау өлкәһендә көрсөккә ҡаршы саралар хаҡында кәңәшмә үткәрәсәк. Унда РФ Хөкүмәте Рәйесе урынбаҫары Ольга Голодец, Рәсәй Президентының Волга буйы федераль округындағы тулы хоҡуҡлы вәкиле Михаил Бабич, РФ хеҙмәт һәм социаль яҡлау министры Максим Топилин, федераль башҡарма власть органдары вәкилдәре, төбәк башлыҡтары, профилле предприятие, берекмә һәм ассоциация етәкселәре ҡатнаша.
Дмитрий Медведев Өфө медицина үҙәген һәм Рәсәй Пенсия фондының республика бүлексәһен ҡараясаҡ. Бынан тыш, сәфәр сиктәрендә Хөкүмәт Рәйесе «Берҙәм Рәсәй» партияһының төбәк бүлексәһе вәкилдәре менән осрашасаҡ. Унда ауыл хужалығы тауарҙарын етештереүселәргә комплекслы ярҙам күрһәтеү, импортты алмаштырыу, һаулыҡ һаҡлау һәм социаль-иҡтисади мәсьәләләр тикшереләсәк.


text:
Июндә пенсия ваҡытынан алдан түләнә Фото: Андрей Старостин
Июндә пенсия ваҡытынан алдан түләнә
Июндә пенсия ваҡытынан алдан түләнә Фото: Андрей Старостин
ӨФӨ, 2015 йыл, 2 июнь. /«Башинформ» мәғлүмәт агентлығы, Ғәлиә Нәбиева/.
12 июнь — Рәсәй көнөн байрам итеү уңайынан төбәктә пенсия һәм башҡа социаль түләүҙәр ваҡытынан алда бирелә.
Ағымдағы йылдың май айындағы квитанцияларҙа почта элемтәһе ойошмалары аша пенсия һәм башҡа түләүҙәр алыусы пенсионерҙарға таратыу ваҡыты тураһында мәғлүмәт бирелгән. Пенсия ведомствоһында аңлатыуҙарынса, 10-14 июндә таратылырға тейешле пенсия барлыҡ пенсионерҙарға ла алдан уҡ тапшырыла башлай.
Кредит ойошмаларына аҡса 11 июндә күсерелә. Түләүҙәр тулыһынса финансланған.


text:
Сәйәси партиялар тураһында яңы закон үҙ көсөнә инде
«Сәйәси партиялар тураһында»ғы федераль законға үҙгәрештәр бөгөнгө көндән үҙ көсөнә инә. Документ Дәүләт Думаһы менән 23 мартта ҡабул ителде, уға көн элгәре ил башлығы ҡул ҡуйҙы. Яңы закон тексы «Российская газета»ла баҫтырылған.
Был үҙгәрештәр сәйәси партияларҙы теркәүгә һәм уларҙың эшмәкәрлегенә талаптарҙы ярайһы уҡ еңеләйтә. Атап әйткәндә, элек партияны теркәү өсөн уның ағзаларының һаны 40 мең кеше булыу талап ителһә, хәҙер иһә был һан 500-гә тиклем кәметелде. Теркәлеү процедураһы ла үҙгәртелде.
Бынан тыш, партияларҙың финанс отчет биреү тәртибе еңеләйтелә. Хәҙер улар аҡса алыу һәм тотоноу тураһында финанс отчеттарҙы Рәсәйҙең Үҙәк һайлау комиссияһына өс йылға бер тапшырасаҡ. Бығаса был эш йыл һайын башҡарылғайны.
Яңы ҡанун буйынса, сәйәси партия ете йыл рәттән һайлауҙарҙа ҡатнашмаһа, уның эше туҡтатыла. Элек был осор биш йыл тәшкил итә ине.
Закон шулай уҡ бығаса теркәлгән партияларҙың исеменә оҡшаш яңы исемдәрҙе ҡулланыуҙы ла тыя. Был игеҙәк партияларҙың барлыҡҡа килеүенә юл ҡуймай өсөн эшләнә.
Иҫегеҙгә төшөрәбеҙ, «Сәйәси партиялар тураһында»ғы федераль законға үҙгәрештәр индереү инициативаһын Рәсәй Президенты Дмитрий Медведев үткән йылдың декабрендә үҙенең Федераль Йыйылышҡа Мөрәжәғәтнамәһендә тәҡдим итте. Аҙ һанлы булыу сәбәпле бығаса сәйәси партия булараҡ теркәлә алмаған бихисап йәмәғәт хәрәкәте яңы закон менән файҙаланырға ла ашыҡты – Рәсәйҙең Юстиция министрлығы яңы партиялар теркәү тураһында 70-тән ашыу ғариза ҡабул итте.


text:
Башҡортостан менән «Внешэкономбанк» хеҙмәттәшлек итеү тураһында һөйләшеп килеште
Башҡортостан Хөкүмәте менән «Үҫеш һәм тышҡы иҡтисади эшмәкәрлек банкы (Внешэкономбанк)» дәүләт корпорацияһы хеҙмәттәшлек итеү тураһында килешеү төҙөнө.
Ғәмәлдәге ҡануниәт сиктәрендә яҡтар дәүләт-шәхси партнерлыҡ шарттарында инвестиция проекттарын финанслауҙы формалаштырыу һәм ойоштороу мөмкинлектәрен тикшеү тураһында һөйләшеп килеште. Хөкүмәт менән «Внешэкономбанк» дәүләт-шәхси партнерлыҡ шарттарында инвестиция проекттарын әҙерләү һәм тормошҡа ашырыу буйынса яҡшы тәжрибәне таратыу йәһәтенән үҙ-ара килешеп эш итәсәк.
Килешеү шулай уҡ республикала дәүләт-шәхси партнерлыҡ инструменттарын ҡулланыуҙың норматив-хоҡуҡи базаһын үҫтереү, төбәктә дәүләт-шәхси партнерлыҡ үҙәген булдырыу, дәүләт власы һәм урындағы үҙидара органдары белгестәре өсөн уҡытыу программаларын әҙерләү һәм үткәреү мәсьәләләре буйынса хеҙмәттәшлек итеүҙе күҙ уңында тота.
Яҡтар килешеү үтәлеше барышын тикшереү, берлектәге сараларҙы, программаларҙы координациялау һәм әҙерләү өсөн ваҡыты-ваҡыты менән осрашыуҙар үткәреп торорға һөйләште, тип хәбәр ителә Башҡортостан Хөкүмәтенең рәсми сайтында.


text:
Өфөлә 150 миллиард һумға яҡын суммаға 86 инвестиция проекты тормошҡа ашырыла
Өфөлә 149,2 миллиард һум суммаға 86 инвестиция проекты тормошҡа ашырыла. 2013 йылдың 1 ғинуарына ҡарата бындай мәғлүмәт менән шишәмбе, 29 ғинуарҙа, баш ҡала мэрияһында үткән матбуғат конференцияһында Өфө хакимиәте башлығы урынбаҫары Альбина Йосопова таныштырҙы.
Инвестиция проекттары буйынса булдырыласаҡ эш урындарының дөйөм һаны 17,8 мең берәмек тәшкил итә. Бынан тыш, 60 проект әлегә әҙерләү стадияһында. Уларға ярашлы, инвестициялар күләме яҡынса 93,2 миллиард һум тәшкил итәсәк, 8,5 мең эш урыны булдырыласаҡ.
Альбина Йосопова билдәләүенсә, Өфөлә Шанхай хеҙмәттәшлек ойошмаһы ағзалары булған дәүләт башлыҡтары Советы ултырышын һәм БРИКС дәүләттәре һәм хөкүмәттәре башлыҡтарының осрашыуын үткәреүгә әҙерлек эштәре былтыр уҡ башланған.
— Был саммиттар Өфө өсөн оло әһәмиәткә эйә. Улар ҡаланың инфраструктураһын үҫтереүгә һәм инвестициялар йәлеп итеүгә өҫтәмә көс бирәсәк, — тип һыҙыҡ өҫтөнә алды Альбина Сәғит ҡыҙы.
Матбуғат конференцияһында шулай уҡ Өфө хакимиәтендәге тышҡы иҡтисади бәйләнештәр бүлегенең быйыл ШОС һәм БРИКС илдәренә бер нисә сәфәре планлаштырылыуы хаҡында хәбәр ителде.


text:
Беренсе эш итеп, беренсе булып, беҙ теләйбез ысын күңелдән рәхмәт Кристофер-се ЛПК студияһы – http://lpkstudio.com/ яңы дизайн сайттың етәксе һ. б., был яңы сайт ахыр сиктә тиклем яңы бөгөнгө веб стандарттарын һәм булырға тейеш күренә был мобиль айланмалар.
Безгә бик ошады менән эшләргә был Кристофер, һәм ул бик файҙалы, отзывчивый белә һәм беҙгә кәрәк әле тип барып һораны 🙂
Яңы сайт сопровождать яңы релиз, скитәрендә ҡайҙа ул, тик бер нисә хата түгел юлында Додо.
- Һеҙ тағы бер ҡат ҡулланырға + символы өсөн тәржемәһен
- Ҡайһы бер осраҡтарҙа, оҙон абзацы түгел алды тейешле автоматический-се тәржемә Google
- Таҙартыу, элекке категорияларына бүлеп түләү биреләсәк, дөрөҫ түгел, 0.9.7.0
Наслаждайся яңы версияһы, һәм инанысы һеҙ яңыртырға тиклем туп-тулы версияһы, уны бушҡа.


text:
Фото:
Өфө моторҙар эшләүселәре «Сатурн» фәнни-производство ойошмаһы менән берлектә яңы быуын самолеттарына двигателдәр эшләй
Фото:
«ӨМЭПБ» асыҡ акционерҙар йәмғиәте бишенсе быуын истребителдәре двигателе өҫтөндә эшләүҙе дауам итә.
Фронт авиацияһы перспективалы авиацион комплексының быйылғы йылдың 29 ғинуарында башҡарылған тәүге һынау осошо бишенсе быуын самолетына двигатель эшләү буйынса “Сатурн” ойошмаһы менән берлектәге ӨМЭПБ проектын ғәмәлгә ашырыуҙың сираттағы уңышлы этабы ул. Был турала “ӨМЭПБ” асыҡ акционерҙар йәмғиәтенең матбуғат хеҙмәте хәбәр итә.
Фронт авиацияһы перспективалы авиацион комплексының һынау үткәреү өсөн тәғәйенләнгән самолетына, истребителгә етеҙ маневрҙар яһауға мөмкинлек биреүсе, үҙгәреүсән тартыу көсө векторы булған ике “117” двигателе ҡуйылған. Оҙайлы ваҡыт тауыштан шәберәк осоуы һәм күҙгә күренеп бармауы истребителдең уникаль үҙенсәлектәре булып тора.
— Был двигатель өҫтөндә эшләүҙе дауам итәбеҙ, — ти “ӨМЭПБ” асыҡ акционерҙар йәмғиәтенең генераль директоры Александр Артюхов. – Бик күләмле мәсьәлә был. Шулай ҙа белгестәребеҙ, үҙләштерелгән инновацион технологиялар һәм юғары технологик ҡорамалдар арҡаһында һәм, әлбиттә, предприятие-партнерҙар ярҙамында билдәләнгән маҡсатҡа ваҡытында өлгәшербеҙ, тип ышанам.


text:
10 майҙан автобустарҙа юл йөрөүгә хаҡ артты
10 майҙан транспорт картаһын ҡулланған «Башавтотранс» дәүләт предприятиеһы автобустары пассажирҙары яңы тариф буйынса йөрөйәсәк. Бөгөндән алып элекке 8 һум 40 тин урынына юл йөрөү 12 һумға төшәсәк. Шул уҡ ваҡытта, хаҡ артыуына ҡарамаҫтан, был сумма ҡулаҡса менән түләгәнгә ҡарағанда барыбер кәмерәк. Ә ҡулаҡсаға алынған билет хаҡы үҙгәрешһеҙ ҡалған һәм әүәлгесә 15 һум тәшкил итә.
«Башинформ»дың бығаса хәбәр итеүенсә, Башҡортостан Хөкүмәте күптән түгел дәүләт предприятиеһына ҡулаҡса менән түләгәндә тарифтарҙы 18 һумға һәм карта менән түләгәндә 15 һумға тиклем күтәрергә мөмкинлек биргән ҡарар сығарғайны.


text:
Стәрлетамаҡта Башҡортостандың иң яҡшы фольклор коллективтары йыйыласаҡ
1 — 3 ноябрҙә Стәрлетамаҡта «Ашҡаҙар таңдары» республика башҡорт фольклоры байрамы үтәсәк. Башҡортостандың Мәҙәниәт министрлығы, Республика халыҡ ижады үҙәге һәм Стәрлетамаҡ хакимиәте инициативаһы менән ул тәүге тапҡыр 5 йыл элек үткәрелгәйне.
«Ашҡаҙар таңдары» байрамы — ҙурлығы буйынса республиканың икенсе ҡалаһы халҡына төбәктең иң яҡшы фольклор коллективтарын күрһәтергә мөмкинлек биргән сара, үҙешмәкәр башҡорт фольклор коллективтарының берҙән-бер ижади ярышы ул. Был юлы ла фольклор байрамына Башҡортостандың муниципаль райондарынан һәм ҡала округтарынан бихисап башҡарыусыларҙың йыйылыуы көтөлә.
Йола буйынса конкурс 16 йәшкә тиклем һәм унан өлкәнерәк йәштәгеләр араһында «Башҡорт фольклор коллективтары», «Һирәк һәм үҙенсәлекле жанрҙарҙы башҡарыусылар», «Башҡорт фольклор бейеүе» кеүек бер нисә номинациялар буйынса үткәреләсәк.
Программала конкурстан тыш башҡорт фольклор коллективтары етәкселәре өсөн семинар-лаборатория, ғалим-фольклорсылар, Башҡортостан Республикаһының сәнғәт оҫталары, башҡорт фольклорының төрлө жанрҙарын башҡарыусылар менән ижади осрашыуҙар, Стәрлетамаҡ дәүләт башҡорт драма театрының, Стәрлетамаҡ дәүләт филармонияһының сығыштары планлаштырылған.


text:
Төбәктә балаларға экологик тәрбиә биреү буйынса ҙур проект старт ала
Башҡортостанда Тирә-яҡ мөхитте һаҡлау йылы сиктәрендә экологик проект старт ала. 15-20 апрелдә мәктәптәрҙә экология дәрестәре үткәреләсәк. Республиканың 41 районынан 365-тән ашыу мәктәп проектта ҡатнашырға теләк белдергән. Унда 26 меңдән ашыу уҡыусының ҡатнашыуы көтөлә.
Был сара балаларға экологик тәрбиә һәм белем биреү системаһын үҫтереү, уҡыусыларҙа тәбиғәткә һаҡсыл ҡараш тәрбиәләү маҡсатында ойошторола, тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова.
Проект мәктәп йәшендәге балалар өсөн тәғәйенләнгән. Экология дәрестәрендә профессиональ экологтар – министрлыҡ һәм уның ҡарамағында булған ойошмалар вәкилдәре, тәбиғәтте өйрәнеүселәр, уҡытыусылар ҡатнашасаҡ. Шулай уҡ сара сиктәрендә ағас ултыртыу, экологик өмәләр ойоштороу планлаштырыла, тип билдәләнеләр министрлыҡта.
Проектта ҡатнашыу өсөн заявканы 2013 йылдың 12 апреленә тиклем ебәрергә мөмкин. Тулыраҡ мәғлүмәт БР Тәбиғәттән файҙаланыу һәм экология министрлығы сайтында һәм БР Экология порталында урынлаштырылған.


text:
Фото:
Рөстәм Хәмитов Дәүләт Советының киңәйтелгән ултырышында ҡатнаша
Фото:
Башҡортостан Президенты Рөстәм Хәмитов Дәүләт Советының киңәйтелгән ултырышында ҡатнаша, сара Кремлдең Георгий залында үтә. Рәсәй Президенты Дмитрий Медведев һуңғы дүрт йыл эсендә Рәсәй дәүләтен үҫтереүгә йомғаҡ яһай, илде үҫтереү идеологияһын, уның киләсәккә өҫтөнлөктәрен билдәләй.
Ултырышҡа Хөкүмәт вәкилдәре, Президент Хакимиәте етәкселеге, төбәк башлыҡтары, юғары суд рәйестәре, Федераль Йыйылыштың ике палатаһы спикерҙары, Федерация Советы ағзалары, Дәүләт Думаһы депутаттары, йәмәғәт эшмәкәрҙәре, бизнесмендар саҡырылған. Дәүләт Советы ултырышында Өфө ҡалаһы ҡала округы хакимиәте башлығы Ирек Ялалов, Рәсәй Фәндәр академияһы Өфө ғилми үҙәгенең Р.Ғ.Кузеев исемендәге Этнологик тикшеренеүҙәр институты директоры, тарих фәндәре докторы Айһылыу Юнысова ҡатнаша.


text:
2011 йылдың 1 ғинуарынан тимер юлда пассажирҙар ташыуға тарифтар арттырыла
«Федераль пассажир компанияһы» (ФПК) асыҡ акционерҙар йәмғиәте киләһе йылдың 1 ғинуарынан дәүләт эсендә алыҫ араға йөрөгән поездарҙа юғары уңайлыҡтағы вагондарҙа (СВ, купе, «люкс» класы) пассажирҙар ташыуға тарифтарҙы индексациялау тураһында ҡарар ҡабул итте.
Алыҫ араға йөрөүсе поезддарҙың күрһәтелгән вагондарына билеттар хаҡы 5 процентҡа арттырыла. 2010 йылда был сегментҡа тарифтар үҫеше – 10 процент, ә 2009 йылда 12 процент тәшкил итте.
Киләһе йылда ла тарифтарҙы үҙгәртеүҙең календарь осорҙары буйынса дифференциацияланған индекстарын ҡулланыу практикаһы дауам итәсәк. 2011 йылда алаҫ араға пассажирҙар ташыуға тарифтар 262 көн эсендә уртаса йыллыҡ кимәлдән түбәнерәк йәки тигеҙ буласаҡ. Арттырыу коэффициенттары 103 көн эсендә генә ғәмәлдә буласаҡ.


text:
Башҡортостан Президенты Өфө районының «Алексеевка» совхозында булдыФото: Олег Яровиков
Башҡортостан Президенты Өфө районының «Алексеевка» совхозында булды
Башҡортостан Президенты Өфө районының «Алексеевка» совхозында булдыФото: Олег Яровиков
18 августа Башҡортостан Президенты Рөстәм Хәмитов Өфө районы буйлап эш сәфәре барышында «Алексеевка» совхозында булды. Бында төбәк башлығы йәшелсә үҫтереү һәм һөт продукцияһы етештереү технологиялары менән танышты, шулай уҡ ике мең башҡа иҫәпләнгән малсылыҡ комплексын һәм хеҙмәткәрҙәр өсөн профилакторийҙы ҡараны, тип хәбәр иттеләр БР Президентының матбуғат хеҙмәтенән.
Совхозда ҡыяр, томат, еләк, бәшмәк, редис, борос, баклажан һәм башҡа культуралар үҫтерелә. Йыл һайын унда ябыҡ грунтта 14 мең тоннанан ашыу йәшелсә, асыҡ грунтта 9 мең тонна йәшелсә һәм картуф, 8,5 мең тонна иген, 20 мең тоннаға яҡын мал аҙығы, 7 мең тонна һөт етештерелә. Совхозда бойҙайҙы тәрән эшкәртеү буйынса иген таҙартыу комплексы, алты мең тонна игенгә иҫәпләнгән иген һаҡлағыс, ҡатнаш аҙыҡ заводы (етештереү ҡеүәте – тәүлегенә 48 тонна), тирмәндәр (етештереү ҡеүәте – тәүлегенә 24 тонна) бар.
Хужалыҡта 15 төр һөт продукцияһы етештереү буйынса цех эшләй. 2012 йылдың тәүге ярты йыллығында һөт етештереү күләме 3306 тонна тәшкил итте.
Совхозда 1,3 мең хеҙмәткәр эшләй, уртаса айлыҡ эш хаҡы — 18 мең һум.
Рөстәм Хәмитов совхозда булған агротехнологияларға юғары баһа бирҙе. Производствоны киңәйтеү предприятиены үҫтереү буйынса киләһе аҙым булып тора, тип билдәләне Башҡортостан Президенты. Бының өсөн совхозға өҫтәмә ер бүлеп биреү мәсьәләһен ҡарау планлаштырыла.


text:
Йомабикә Ильясова Төркиәнең Тарсус ҡалаһында шағирҙар осрашыуында ҡатнаша
Төркиәнең Урта диңгеҙ яры буйында урынлашҡан Тарсус ҡалаһында танылған төрөк шағир-импровизаторы Караджаоглан иҫтәлегенә арналған шиғриәт кисәләре асылды. Улар 2 октябргә тиклем дауам итәсәк. Осрашыуҙа "Башҡортостан ҡыҙы" журналы мөхәррире шағирә Йрмабикә Ильясова ҡатнаша.
Сараны асыуҙа Төркиә Республикаһына нигеҙ һалыусы Мостафа Кемаль Ататөрк һәйкәленә гөлләмә һалыу, Тарсус ҡул эше оҫталарының күргәҙмәһен асыу, урындағы шағир һәм импровизаторҙарҙың сығыштары үткәрелде. Унан һуң Төркиәнең башҡа төбәктәренән һәм сит илдәрҙән килгән шағирҙарҙың осрашыуҙары һәм сығыштары планлаштырылған.
Сарала Германиянан, Румыниянан, Болгариянан, Бельгиянан, Үзбәкстандан, Төркмәнстандан, Азербайжандан, Ирактан һәм башҡа илдәрҙән 100-гә яҡын шағир һәм импровизатор ҡатнаша.
Шағирҙарҙың бындай осрашыуы Тарсуста инде һигеҙенсе тапҡыр үткәрелә. Башҡортостан ижади интеллигенцияһы вәкиле тәүге тапҡыр ҡатнаша.


text:
Президентҡа рәхмәт белдерҙеләр
Башҡортостан Республикаһы Президенты Мортаза Рәхимов исеменә Рәсәй Федерацияһы ауыл хужалығы министры Елена Скрынниктан рәхмәт хаты килде.
Хатта шулай тиелә:
“Хөрмәтле Мортаза Ғөбәйҙулла улы!
Рәсәй Федерацияһы Ауыл хужалығы министрлығы исеменән 9 — 12 октябрҙә Мәскәүҙә үткән “Алтын көҙ-2009” 11-се Рәсәй агросәнәғәт күргәҙмәһен ойоштороуҙа берлектәге эшегеҙ өсөн Һеҙгә рәхмәт белдерәм.
Күргәҙмәгә ҡуйылған Һеҙҙең төбәк экспозицияһы Ватандың инновацион агротехнологияларын, алдынғы ғилми эшләнмәләрҙе, перспективалы хужалыҡ итеү ысулдарын Рәсәй баҙарына һөҙөмтәле индереүгә булышлыҡ итте.
Һеҙҙең төбәк аграрийҙарының уңыштары һәр ваҡыттағыса “Алтын көҙ-2010” Рәсәй агросәнәғәт күргәҙмәһендә лә урын алыр, тигән ышаныс белдерәм.
Һеҙгә уңышлы һәм әүҙем эш, сәләмәтлек һәм именлек теләйем! Министр Е. Скрынник”.


text:
Фото:
Әлшәй районы китапханалары ике меңдән ашыу китап алды
Фото:
Йәш гвардиясылар «Китаптар — балаларға» социаль проекты сиктәрендә Балаларға ярҙам итеү үҙәгенә һәм Әлшәй районының барлыҡ китапханаларына ике меңдән ашыу китап тапшырҙы. Акция балалар йорттарында, приюттарҙа, интернеттарҙа, ауыл мәктәптәрендә урынлашҡан китапханалар фондын тулыландырыу маҡсатында тормошҡа ашырыла.
Бындай акция үткәреү башланғысы менән «Берҙәм Рәсәй» партияһының төбәк бүлексәһе сығыш яһаны. Башҡортостанда «Китаптар — балаларға» проекты, «Яҡташтар» кеүек үк, халыҡта хуплау тапты.
— Балалар яҙмыштарына битараф булмаған, бындай проекттарҙы тормошҡа ашырған кешеләргә ҙур рәхмәт. Улар үҫеп килгән быуын вәкилдәренә уҡымышлы, белемле булыу мөмкинлеген бирә, — тине «Йәш Гвардия» активистары.


text:
“Салауат Юлаев” Антипов менән Воробьевты ебәрергә йыйынмай
“Салауат Юлаев” хоккей клубы Өфө командаһы менән Мәскәү “Динамо”һы уйынсылар менән алмашырға йыйыныуы тураһындағы хәбәрҙе кире ҡаҡты. Атап әйткәндә, “Спорт-Экспресс” гәзите 2009 йылдың 14 октябрендә, Өфө командаһы уйынсылары Владимир Антипов менән Владимир Воробьев “Динамо” (Мәскәү) хоккей клубына күсергә йыйына, тип хәбәр иткәйне. Газета версияһы буйынса, “юлаевсылар” майҙанына Олег Сапрыкин күсергә тейеш булған.
Әммә “Салауат Юлаев” хоккей клубы сайтында урынлаштырылған рәсми белдереүҙә: “Спорт-Экспресс” гәзите хәбәрсеһе Александр Шапироның материалында килтерелгән был мәғлүмәт ялған, етмәһә, ул уйынсылар, тренерҙар штабы һәм көйәрмәндәр йөҙөндә клубыбыҙға зыян килтерә”, тиелә.
“Салауат Юлаев” хоккей клубы Владимир Антипов менән Владимир Воробьевтың башҡа клубтарға күсеү йәки уларҙы алмашыу кеүек бер ниндәй варианттарҙы ла күҙ уңында тотмай.


text:
Республика Президенты «Бөрө алмаһы» төбәк-ара фестивале сиктәрендә түңәрәк өҫтәлдә ҡатнашты
Башҡортостан Президенты Рөстәм Хәмитов «Бөрө алмаһы» төбәк-ара фестивале сиктәрендә республиканың бәләкәй һәм урта ҡалаларын үҫтереү мәсьәләләре буйынса түңәрәк өҫтәлдә ҡатнашты.
— Бөгөн бәләкәй ҡалалар темаһы көнүҙәк булып тора, — тип билдәләне Рөстәм Хәмитов. – Өфө лә, Мәскәү менән сағыштырмаса, ҙур ҡала түгел. Шуға күрә бәләкәй ҡалалар исемлегенә 20-50 мең кеше йәшәгән ҡалаларҙы индерергә була.
Республика башлығы бәләкәй ҡалаларҙа иҡтисади тормоштоң булмауын, уларҙа мөһим объекттарҙың әҙ төҙөлөүен билдәләне һәм беҙгә бындай хәлдә ҡалырға ярамағанын һыҙыҡ өҫтөнә алды.
Шулай ҙа бәләкәй ҡалалар үҫеш мөмкинлектәренә эйә, тип билдәләне Рөстәм Хәмитов. Уларҙа ер арзан, коммуникациялар тоташтырылған, эшселәр һаны күп. Быларҙың барыһы ла рентабелле предприятиелар төҙөү мөмкинлеген бирә.
— Республикала бәләкәй ҡалаларҙа яҡынса 300 мең кеше йәшәй, был ҙур һан, — тине Башҡортостан Президенты. – Инвестициялар йәлеп итеү көндәлек эшкә әүерелһен өсөн барыһын да эшләргә тейешбеҙ. Беҙҙә бихисап программалар ҡабул ителә, әммә алға китеш күҙәтелмәй.
Рөстәм Хәмитов иҫәпләүенсә, көстәрҙе айырым территорияларҙа туплап, яҡшы яҡҡа үҙгәрештәргә ирешеү зарур.
— Бәләкәй ҡалалар бәләкәй бизнесты үҫтереү территорияһы булып тора, — тип билдәләне ул. – Брендтарҙы, туризм өлкәһен үҫтереү өҫтөндә етди уйларға кәрәк. Алдағы йылда Бөрө ҡалаһы 350 йыллығын билдәләй. Беҙ был ҡаланың тарихи хәтерен тергеҙеү, туристар йәлеп итеү, ҡунаҡханалар төҙөү хаҡында һүҙ йөрөтәбеҙ, әммә был йәһәттән алға китеш юҡ әлегә. Быға нисек ирешеү өҫтөндә бергәләп уйлайыҡ. Мин ярҙам итергә әҙер.


text:
Стандартлаштырыу, метрология һәм сертификациялау үҙәге 2009 йылға йомғаҡтар яһаны
Метрология нигеҙҙәрен пропагандалауға уҙған йылда ҙур иғтибар бирелгән. Башҡортостан предприятиелары өсөн барлыҡ үлсәү төрҙәре буйынса туғыҙ семинар ойошторолған. Был турала 2009 йылға учреждениеһы эшмәкәрлегенә йомғаҡ яһағанда БР Стандартлаштырыу, метрология һәм сертификациялау үҙәге директоры Амран Моратшин һөйләне. Байтаҡ яңылыҡтар үҙләштерелгән, үҙәктең эталон базаһы яҡшыртылған.
—2009 йылда 279-ҙан ашыу үлсәү сараһы берәмеге тикшерелгән, 2008 йыл менән сағыштырғанда был биш процентҡа әҙерәк. Күп осраҡта был метрологик тәьмин итеү өлкәһендә ҡануниәт үҙгәреүе һәм дәүләт контроле кәмеүе менән аңлатыла, — тине Амран Моратшин.
Башҡа күрһәткестәр буйынса, нигеҙҙә, үргә барыусы динамика күҙәтелә. Үлсәү сараларын һынау, предприятиеларҙың метрология хеҙмәттәрен аккредитациялау, ҡорамалдарын аттестациялау республика иҡтисады өсөн ҙур әһәмиәткә эйә. «Башҡортостан Республикаһы Стандартлаштырыу, метрология һәм сертификациялау үҙәге» федераль дәүләт учреждениеһы тырышлығы менән 38 аналитик һәм 12 һынау лабораторияһы аккредитацияланған.
Республика предприятиеларына сифат менеджменты системаһын әҙерләү һәм индереү үҙәк эшмәкәрлегенең бер өлөшө иҫәпләнә. 2010 йыл башына Башҡортостандың 369 предприятиеһында сертификацияланған сифат менеджменты системаһы булдырылған.
Үҙәк етәксеһе ағымдағы йылға учреждение эшенең маҡсаттарын да билдәләне. Улар иҫәбенә эшмәкәрлекте киңәйтеү, яңы төр эштәрҙе әүҙем үҙләштереү, үҙәктең техник һәм кадр ресурстарын тулыраҡ ҡулланыу һәм башҡалар инә. Социаль өлкә лә ситтә ҡалмаясаҡ. Йәш ғаиләләргә, ололар һәм инвалидтарға ярҙам итеүҙе дауам итәсәктәр. Бөйөк Еңеүҙең 65 йыллығын билдәләгән йылда Бөйөк Ватан һуғышы ветерандары менән осрашыуҙар һәм башҡа төрлө саралар үткәреләсәк.


text:
Бөгөн Өфөлә Рудольф Нуриев исемендәге 14-се халыҡ-ара балет сәнғәте фестивале башланды.
Донъя сәхнәһендә ҙур танылыу яулаған яҡташыбыҙҙың тыуыуына 70 йыл тулыуға арналған фестиваль Башҡорт дәүләт опера һәм балет театрында үткәрелә. Тамашасы иғтибарына 5 спектакль тәҡдим ителә. Улар донъя классикаһы ынйылары - ”Лебединое озеро”, “Спящая красавица”,“Сильфида”, “Дон Кихот” һәм “Жизель” әҫәрҙәре. Төп рольдәрҙе шулай уҡ донъяға билдәле күренекле артистар башҡарасаҡ. Фестивальгә Мәскәү, Германия, Израиль, Италия, Испаниянан ҡунаҡтар көтөлә. Йомғаҡлау концерты 1-се июньгә тәғәйенләнгән. Фестиваль сиктәрендә Рудольф Нуриевтың шәхси әйберҙәренән тупланған яңы күргәҙмә лә эшләйәсәк. Опера һәм балет театры эрмитажына уларҙы Рудольф Нуриев исемендәге халыҡ-ара фонд бүләк иткән.


text:
Фото:
«Ғәскәровсылар» Көньяҡ Кореяға гастролгә сыға
Фото:
30 июндән 7 июлгә тиклем Көньяҡ Кореяла Фәйзи Ғәскәров исемендәге Дәүләт академия халыҡ бейеүҙәре ансамбленең гастролдәре үтәсәк. Ансамбль концерты Рәсәй Мәҙәниәт министрлығы саралары сиктәрендә һәм Рәсәй Федерацияһы менән Корея Республикаһы араһында рәсми дипломатик мөнәсәбәттәр урынлыштырылыуының 20 йыллығына ҡарата ойошторола.
Артистар байрам концерттары менән Сеулда — Көньяҡ Кореяның баш ҡалаһында һәм Кимхи ҡалаһында –Корея ярымутрауының көньяҡ-көнсығышында сығыш яһаясаҡ.
— Ҡунаҡсыл Корея халҡы менән иң йылы мөнәсәбәттәр булдырырбыҙ, тип ышанам, — ти Фәйзи Ғәскәров исемендәге Дәүләт академия халыҡ бейеүҙәре ансамбле директоры урынбаҫары Радик Шәрәфетдинов.
Кореяға «ғәскәровсылар» “Рәсәй халыҡтарының милли бейеүҙәре” исемле яңы программаһын әҙерләгән. Унда Рәсәй хореографик мәҙәниәттең “алтын фондын” тәшкил иткән классик әҫәрҙәр ингән. Улар араһында рус, татар, молдаван, украин һәм, әлбиттә, башҡорт бейеүҙәре бар.
Өҫтәп китәйек, 70 йыл дауамында Фәйзи Ғәскәров ансамбле бар донъяға күп милләтле Рәсәй халҡын ғына түгел, иң юғары кимәлдә башҡорт хореография сәнғәтен дә күрһәткән. Ер шарының бар континенттарында Башҡортостандың мәҙәни бәйләнештәрен дә тәүгеләрҙән булып "ғәскәровсылар” асҡан.


text:
Өфөлә Актерҙар йорто алдында актриса Бәҙәр Йосопова хөрмәтенә бюст ҡуйыласаҡ
ӨФӨ, 2014 йыл, 25 ноябрь. /«Башинформ» мәғлүмәт агентлығы, Ләйлә Аралбаева/.
Республиканың Мәҙәниәт министрлығы билдәле башҡорт актрисаһы Бәҙәр Йосопова бюсына иң яҡшы проектҡа конкурс иғлан итте.
Асыҡ конкурста ҡатнашыуға бөтә профессионал скульпторҙар саҡырыла. Авторҙар 40 сантиметрҙан кәм булмаған бюстың өс яҡлы проект моделен теләһә ҡайһы ваҡытлыса материалда эшләргә тейеш. Аҡ граниттан бюст Пушкин урамы, 94 адресы буйынса Бәҙәр Йосопова исемендәге Актерҙар йорто эргәһендәге биләмәлә ҡуйыласаҡ.
Конкурстың ойоштороусылары: Мәҙәниәт министрлығы, Өфө хакимиәте, Театр эшмәкәрҙәре союзы, БР Рәссамдар союзы.
Конкурста ҡатнашыуға заявкаларҙы, проекттарҙы, аңлатма запискаларын, график материалдарҙы һәм смета-финанс иҫәптәрҙе авторҙарға 2015 йылдың 20 ғинуарынан да ҡалмайынса Рәссамдар союзына (Өфө ҡалаһы, Октябрь проспекты, 148, 3-сө бүлмә) тапшырырға кәрәк. Телефон: (347) 284-42-47.


text:
Күгәрсен районында «Байыҡ» балалар конкурсы старт аласаҡ
«Байыҡ» өсөнсө республика балалар башҡорт бейеүен башҡарыусылар конкурсы 20 июлдә Күгәрсен районында асыласаҡ. Ул дүрт көн дауамында барасаҡ һәм 23 июлдә «Мораҙым тарлауығы» тәбиғәт паркында асыҡ һауала гала-концерт менән тамамланасаҡ.
Тәбиғәттә үткәрелгән конкурстың бындай форматы йәш бейеүселәр өсөн бик уңайлы, тип иҫәпләй ойоштороусылар. Йыл һайын конкурста төрлө ил һәм төбәктәрҙән коллективтар ҡатнаша, шуға күрә балаларҙың конкурс ярыштары, репетициялар һәм концерттарҙан тыш экскурсияларға барырға, күп ваҡыт тәбиғәттә үткәрергә, бер-береһе менән аралашырға мөмкинселеге буласаҡ. Шулай итеп, быйыл «Байыҡ» конкурсында Чечнянан, Ҡабарҙы-Балҡарҙан, Ҡаҙағстандан, Тверь өлкәһенән хореография ансамблдәре сығыш яһаясаҡ. Конкурс йәмғеһе 300 ҡатнашыусыны йыясаҡ.
Йола буйынса еңеүселәрҙе «Соло» һәм «Ансамбль» номинацияларында 3-тән 10 йәшкә һәм 10-дан 15 йәшкә тиклемге ике йәш категорияһында билдәләйәсәктәр.


text:
Өфөнөң Ленин урамы ремонтҡа ябыласаҡ
15 июлдә Өфөнөң Ленин урамы ремонтҡа ябыласаҡ. Һүҙ юлдың Коммунистик урамы менән киҫешкән урындағы бер өлөшө хаҡында бара. Унда һыу үткәргес ремонтланасаҡ. Өфө хакимиәтенең мәғлүмәт-аналитика бүлегендә хәбәр итеүҙәренсә, ремонт эштәре йома көнө кис башланасаҡ һәм дүшәмбелә иртәнсәк тамамланасаҡ. Шулай итеп, юлдың күрһәтелгән өлөшөндә юл хәрәкәте 15 июлдә 22 сәғәттә ябыласаҡ һәм 18 июлдә 6.00 сәғәттә асыласаҡ.
Автомобиль йөрөтөүселәргә юл схемаһын алдан уҡ уйлап ҡуйырға кәрәк. Пассажирҙар транспорты эргәләге юлдарҙан йөрөйәсәк. 25, 211, 216, 219а, 224, 226, 228, 243, 249, 255, 266, 285, 290-сы маршруттарының ваҡытлыса үҙгәрештәре хаҡында баш ҡала хакимиәтенең сайтында белергә була.